Дилором Алимова. Ўзликни англаш машаққатлари (2005) | www.ziyouz.uz\nБош саҳифа Илм ва фанТарихДилором Алимова. Ўзликни англаш машаққатлари (2005)\nХХ аср бошларида Туркистонда жадидчилик номи билан машҳур бўлган «ижтимоий-маънавий юксалиш»ни ҳақли суратда буюк француз инқилобини тайёрлаган ХVIII аср Европасидаги маърифатпарварлик ҳаракатига тенглаштириш мумкин. Қолаверса, ХХ аср тонги Туркистонда шунчаки маънавий уйғониш даври бўлибгина қолмай, балки зиёлиларнинг мамлакат ва халқ аҳволини сиёсий жиҳатдан чуқур идрок этиши, жамиятни муайян дастур ва низомга асосланган ҳолда ислоҳ қилиш, алалоқибат миллий озодликка эришиш ғоясининг юзага келиш замони сифатида тарихга кирди.\nТуркистон миллий тараққийпарварларининг назарий қарашларида икки муҳим хусусиятни кузатиш мумкин. Биринчиси — миллатнинг буюк тарихини англаш, иккинчиси — Шарқ ва Ғарб мутафаккирлари илмий меросини чуқур идрок этиш. Туркистон маърифатпарварлари тараққиётнинг асоси Ғарб ва Шарқ маданиятининг ўзаро уйғунлашувида деб билган. Ҳар икки тамаддун ютуқларидан амалий фойдаланиш заруратини таъкидлаган. Жадидлар, айниқса, ватан тарихи соҳасида теран билимга эга бўлган. Шу асосда ўз халқини ҳақли равишда дунё цивилизацияси ютуқларига дахлдор ҳисоблаб, анъанавий миллий тажрибага таяниб, давлатни ривожлантириш назариясини ишлаб чиқди. Ўз қарашларини мафкуравий ва методологик жиҳатдан асослади. Туркистон жадидчилиги етакчиси Маҳмудхўжа Беҳбудий «Тарих ва жуғрофия» мақоласида бу борада: «…тараққий надур? Муни билмоқ учун тарих ўқумоқ керак.., дину дунёдан бохабар бўлмоқни хоҳлайдурган ҳар ким учун тарих ўқумоқ керак. Чунки ҳар нимарса ва унинг асли ва насли тарихдан билинур» — деб ёзган. (Маҳмудхўжа Беҳбудий. Тарих ва жуғрофия) («Оина», 1914, 502-505 бетлар).\nТараққийпарварларнинг нуқтаи назарига кўра, тарихни ўрганиш, биринчи навбатда, миллат ривожидаги тараққиёт ва таназзул сабабларини идрок этиш учун зарур эди. Уларнинг фикрича, миллий масала барча этник гуруҳларни бирлаштириш доирасида ҳал қилиниши керак. Эҳтимол, бу бир қадар содда қарашдек кўринар, лекин жадидларнинг миллий ўзликни англаши этник тушунчалар билан чамбарчас боғлиқ эди. Этник жиҳатдан ўзини ўзи англашни улар «миллат», «мусулмонлар», «туркистонликлар», «туронликлар» каби тушунчалар орқали ифодалаган. Жадидлар миллат деганда аввало Туркистонда, Бухоро ва Хива хонликларида яшовчи туркий ва форсий тилли аҳолини тушунган. Бу борада жадидчилик тарихи бўйича америкалик мутахассис Адиб Холид ҳам Туркистон халқини ягона ном билан таърифлаш учун «мусулмон» сўзидан кўра мувофиқроқ ном бўлмаганини таъкидлайди. Унинг ёзишича, рус амалдорлари ҳам маҳаллий аҳолини шу ном билан атаган. Лекин бу сўз фақат диний мансубликни эмас, балки этник хусусиятни, яъни Туркистоннинг туркий ҳамда форсий тилли аҳолисини англатган. Бинобарин, жадидлар мусулмонларнинг ўзаро бирлашуви ҳақида гапирганларида, диний бирлашувдан кўра кўпроқ этник бирлашувни назарда тутган. Бу Маҳмудхўжа Беҳбудийнинг «Баёни ҳақиқат» мақоласидан ҳам аён бўлади. У бундай ёзади: «… биз — Туркистон мусулмонларига лозимки, аввало, қадим ва жадид низосини қўйиб, ўзаро иттифоқ истасак. Туркистон мусулмонлари бундаги русий, яҳудий ва бошқалар қўшилган ҳолда ўз бошларига Россиянинг бир парчаси ҳисобланатурган Туркистон ҳукуматини таъсис этсак, ўзимизнинг мажлис-машваратимиз (парламентимиз. — Д.А.) бўлсин, десак Туркистон мусулмонлари шариат ва одатларига, ўз закун ва динларига мувофиқ тириклик қилсинлар. Туркистон яҳудий, насроний ва мусулмонлари учун ҳаммаларининг манфаатларини эътиборга олатурган қонунлар тузулсин. Агарда, биз Туркистон мусулмонлари хоҳласакки, дин ва миллатимизни… иттифоқ этиб, бугундан ислоҳотга, иттифоққа қадам қўйсалар… зиёли ва тараққийпарварларимиз, бой ва уламомиз бирлашиб, дин ва миллат, ватан ривожи учун хизмат этсак…»\nШу билан бирга, «мусулмон» сўзи «христиан» каби диний мансублик маъносида ҳам ишлатилади. Бинобарин, бу ўринда жадидлар «мусулмон» истилоҳини диний мазмунда эмас, айнан этник маънода қўллаган. Мустамлакачиликка қарши курашда тараққийпарвар кучларнинг жипслашуви уларнинг этник жиҳатдан бирлашувини ҳам тақозо этган.\nБу ҳол фақат Ўрта Осиё мусулмонларигагина тааллуқли эмас эди. Татар жадидчилигини тадқиқ этган Д.Исҳоқовнинг ёзишича, «татарларнинг этник жиҳатдан ўзлигини англаши ХIХ асрнинг ўрталарига тўғри келади. Бу давргача улар «мусулмонлик» қобиғига «ўралган ва диний мазмундаги «мусулмон» тушунчаси уларда ниҳоятда мустаҳкам асосга эга бўлган».\nЖадидларнинг мустамлакачиликка қарши кураши этник масалаларда ҳам намоён бўлган. Маҳмудхўжа Беҳбудийнинг ўша давр зиёлилари ўртасида машҳур бўлган «Сарт сўзи мажҳулдир» мақоласи бу жиҳатдан алоҳида аҳамиятга эга. Аҳоли ўртасида ўтказилган сўров натижалари таҳлилидан бошланиб, замонавий адабиётларни танқидий нуқтаи назардан таҳлил қилиш билан якунланган ушбу мақола чинакам илмий тадқиқот савиясида экани билан ажралиб туради. Савол туғилади: Маҳмудхўжа Беҳбудий нега бу мавзуга мурожаат қилди?\nМаълумки, бу даврда ҳукмрон доиралар томонидан маҳаллий аҳолини «сарт» деб аташ кенг тарқалган эди. Туркистон аҳли ўзаро муомала-муносабатда бу сўзни мутлақо қўлламаган ва ушбу иборани ўзларига этник ном тарзида қабул қилмаган. Шу боис ҳам Беҳбудий «сарт» сўзи қўлланишига қатъий равишда қарши бўлган. Бу сўзнинг ишлатилиши ноўрин эканини исботлаш учун жиддий тадқиқотлар зарурлигини ўз даврида англаган ва шу боис асарларида халқ тарихига, одамларнинг хотираларига мурожаат қилган. Қолаверса, у «Таржимон» муҳаррири Исмоил Гаспринскийнинг мазкур масала бўйича ўз газетасида ва «Туркестанский курьер»да мақола эълон қилиш билан бошлаган ташаббусини давом эттирди. Дарҳақиқат, ўша даврда ушбу муаммо Туркистон учун шунчаки ўткинчи масала эмас эди. Аҳмад Заки Валидий ҳам иштирок этган бу мунозаралар «Оина» журнали саҳифаларида ёритилган. Ўзининг муҳим илмий-амалий аҳамиятига эга бўлган мақоласини журналнинг уч сонида эълон қилар экан, Беҳбудий олимлар, ёшлар, барча зиёлиларни, охир-оқибат бу борада узил-кесил бир тўхтамга келиш учун баҳсни давом эттиришга чақиради. У биринчи навбатда, туркистонликларнинг ўзларини қандай ном билан атагани ва қўшни мамлакатлар аҳолисининг бу масалага муносабатини ойдинлаштиради. Муаллифнинг ёзишича, Туркистоннинг ғарбида яшовчи туркманлар туркистонликларни тожиклар, туркий тилда гаплашадиган Балх, Бадахшон ва Чаҳор аҳолиси эса ўзбеклар деб юритади. Афғонистоннинг тожик ва ўзбек тилларида гаплашадиган аҳолиси туркистонликларни ўзбеклар ва тожиклар сифатида тилга олади. Шунинг баробарида, ушбу минтақаларда яшовчи бирор киши «сарт» сўзи қандай маъно англатишини билмайди. Кавказ, Эрон, Ҳиндистон халқларида ҳам «сарт» сўзи маълум эмас, улар Туркистон аҳолисини ўзбеклар ва тожиклар деб билади. Фақат қозоқлар ва татарларнинг муайян қисмигина туркистонликларни «сартлар» деб атайди. Маълум бўлишича, улар қозоқ бўлмаганларнинг барчасини «сарт» дейди. Беҳбудийнинг: «На учун сарт дерсан?» — деган саволига улар: «Бизнинг чўлимиз сиртида ўтиргани учун сарт дермиз. Сирдарёни бир замонлар Яксарт деганлар. Дарёнинг аржоғида ўтирганларни биз «сарт» деганмиз», — деб жавоб беради. Лекин Беҳбудийнинг сўзларига қараганда, Туркистоннинг барчага маълум 92 уруғ ва қабилалари орасида «сарт» деган уруғ учрамайди. Муаллиф бу жиҳатдан Самарқанд шаҳри ва вилоятини батафсил текширади ва қуйидаги хулосага келади: «Самарқанд вилоятинда тотор, манғит, мўғул, қанғли, найман, қозоқ, дўрмон, қирқ, ўзбек, сарой, олчин, баҳрин, юз, турк, барлос номли қишлоқлар кўп. Хулоса, турк-ўзбекларнинг ҳар бир уруғи номи билан аталувчи қишлоқлар ниҳоятда кўпдур. Аммо мажҳул «сарт» исми берилган бир-да қишлоқ йўқ… Самарқанд синжоқининг шарқий, жанубий ва ғарбий қисминдаги халқи аксари туркий сўйлайдурлар ва улар халқини «тожик» атайдур. Ҳеч важ ила ва бу биргина улус у шаҳар халқини «сарт» демас». Фақат Самарқанднинг ғарбий қисмида, Чашмон волостида тожикларнинг 24 уруғи яшайдиган «қайирма қозоқ» деган кичкина қишлоқ бўлиб, у ердаги қозоқларнинг бир қисми шаҳар аҳолисини «сарт» деб атайди.\nАдиб Холиднинг жадидлар аҳолининг келиб чиқишини аниқлашда рус шарқшунослари, этнографлари ва чиновникларидан қолишмаган изланишлар олиб боргани ҳақидаги фикри тўғри, албатта. Лекин унинг «маҳаллий аҳоли ўзининг келиб чиқишини қандай изоҳлашига ҳеч ким алоҳида эътибор қаратмаган» деган хулосасига қўшилиб бўлмайди. Беҳбудийнинг аҳоли орасида ўтказган сўровлари бунинг далилидир. Қолаверса, шарқшунослар ва этнографлар ҳам бевосита манбаларни ўрганиш асносида аҳоли билан доимий мулоқотда бўлиб, тадқиқотлар олиб боришга ҳаракат қилган. Жумладан, М.В.Наливкин, Н.А.Маев, А.Шишова, Н.П.Остроумов, Н.Г.Малицкий ва бошқаларнинг тадқиқотлари ушбу фикрни тасдиқлайди. Уларнинг хулосаларидан мустамлака ҳокимияти аҳолини классификациялашда қай даражада фойдалангани эса бошқа масала.\nБеҳбудийнинг мақоласидан анча аввал Туркистон матбуотида «сарт» атамаси борасида Шерали Лапин ва В.В.Бартольд ўртасида тортишувлар бўлган. Фикримизча, Беҳбудий мазкур мунозарадан хабардор бўлмаган. Акс ҳолда, у ўз фикрларини исботлашда Ш.Лапиннинг фикрларига таянган бўлар эди. Маҳаллий аҳоли вакили бўлган Ш.Лапин 90-йилларнинг охиридаёқ «сарт номли халқ ва сарт тили мавжуд эмас»лиги, бу ном ўзбек ва тожикларга камситувчи лақаб сифатида берилганини таъкидлаган эди. Ўз навбатида, бундай қарашга қарши бўлган В.В.Бартольд тарихга мурожаат этгани ҳолда Н.П.Остроумов қарашларини қўллаб-қувватлаб, мазкур атамани этнографик луғатдан олиб ташлашга ҳеч қандай асос йўқ деб ёзган. Бунга жавоб тарзида Ш.Лапин ўзининг «Туркестанские ведомости» газетасида чоп этган мақоласида яна бир бор «сарт» атамаси ҳеч қандай этник аҳамият касб этмаслиги ва аксинча, камситувчи «лақаб» эканини такрорлаб ўтади.\nФикримизча, юқоридаги иккала талқин замирида ҳам ҳақиқат мавжуд. Тарихий манбаларга асосланган В.В.Бартольд мазкур атама узоқ тарихий илдизга эга деб таъкидлаганида ҳақ эди. Кейинчалик, чор мустамлакаси даврида «сарт» атамаси бутунлай бошқа маъно касб этганини ҳисобга оладиган бўлсак, Ш.Лапиннинг қарашларини ҳам тушуниш мумкин. Шуни унутмаслик керакки, Ш.Лапин демократик кайфиятдаги зиёлилардан бўлиб, чор ҳукуматининг ўлкадаги мустамлака сиёсатига танқидий нуқтаи назар билан қарар эди. Беҳбудийнинг мақоласидан икки йил аввал «Туркестанские ведомости» газетасида қўқонлик Муҳаммад Амин Муҳаммаджонов хати чоп этилди. Бу хатда «Маълум бўлсинки, «сарт» атамаси ҳеч қандай миллатнинг номи эмасдир, бу ном бизга руслар томонидан берилган ва ҳеч қандай асосга эга эмасдир» — каби фикрлар келтирилган ҳолда, мазкур номни «турк» атамасига алмаштириш таклиф этилган эди.\nБеҳбудийнинг кенг кўламдаги этнографик тадқиқотлари — ўтказган барча сўровлари ва суҳбатлари ҳам «сарт» сўзининг фақат руслар, қозоқлар ва татарларнинг кичик бир қисми томонидан қўлланилгани ҳақидаги хулосага олиб келган. У ёзадики; «Роқими ҳуруф 20 санадан зиёда бир муддат Самарқанд атрофиндаги қишлоқлар халқини маржаъи бўлган дор ул-қазо ва баъзан вазъи хирож ишларинда машғул бўлуб, ҳар нав халқ ила сўйлашганмен. Ҳар вақт тотор ва қозоқ уруғига мансуб кишилардан шаҳар халқини «сарт» аталганини мушоҳада этдим. Бу икки уруғ ила руслардан бошқа на Туркистон, Эрон ва на Кавказ, на араб ва на ҳиндий ва хитойларнинг Туркистон халқини ва ё тожикларни «сарт» атаганини эшитмадим». Маҳмудхўжа Беҳбудий Туркистоннинг турли бурчакларида 60дан 100 ёшгача бўлган кекса кишилар билан суҳбатлар ўтказади ва кўплаб уруғлар билан боғлиқ этник номларни таҳлил қилиб, ўз мақоласида келтиради. Лекин унинг ёзишича, кекса кишиларнинг бирортаси «сарт» сўзини билмас, эшитмаган ҳам эди.\n«Сарт» сўзига ўзбек, тожик ва бошқа халқларнинг ўзлари қандай муносабатда бўлганига қизиққан Беҳбудий уларнинг ўзлари бу номни ҳақорат деб билгани ҳақидаги хулосага келган. «Агар матбуотдан бехабар туркистонлик ўзбек, тожик ё арабга «сарт!» деб хитоб қилинса, ўзларига ор деб биладилар. Албатта, бир кишини ота-онаси берган исми бўлиб ва они мансуб қабила ва уруғи бўлиб туруб, они бошқа бир исм ила чақириб ва номаълум ва ё маълум қабила исмини тақилса, онинг хушланмасиға… ҳаққи бўлса керак», деб ёзади.\nМаҳмудхўжа Беҳбудий нафақат омма орасидаги қарашларни, балки бу мавзуга тааллуқли қатор мақолаларни синчиклаб ўрганган. Жумладан, у «Оина» журналининг 1914 йил 25-сонида Н.П.Остроумовнинг «Сартлар. Этнографик маълумотлар», Ҳ.Вамберининг «Ўрта Осиё бўйлаб саёҳат», Лагофетнинг «Бухоро хонлиги», Гайернинг «Туркистон саёҳатномаси» асарлари тадқиқи ва таҳлилига бағишланган мақоласининг давомини эълон қилади. Беҳбудий Н.П.Остроумовнинг китобига танқидий муносабат билдириб, унда бир-бирига қарама-қарши бўлган зиддиятли фикрлар борлигини, муаллиф сартлар ўзи ким эканини аниқлаб кўрсата олмаганини таъкидлайди. Аллома ўзбек ва тожикларнинг «сарт» деб аталишига шубҳа билан қараган Гайернинг мулоҳазаларини қўллаб-қувватлайди.\nКейинчалик «сарт» атамасининг одамлар тилидан тушиб, унут бўлиб кетгани ҳам Маҳмудхўжа Беҳбудий ҳақ бўлгани исботидир. Табиийки, бу борада бошқача қарашлар ҳам бўлган. Жумладан, «Садои Фарғона» газетасининг 1914 йил 30-сонида «Сарт сўзи маълумдир» сарлавҳали мақола эълон қилинади. Мақола муаллифи Абдуллабек ривоят ва афсоналарга асосланиб, «сарт» сўзи «масжидлик ва мадрасалик», «озода ва маданий» маъноларини берувчи сўз экани ва бу ном билан фахрланиш лозимлигини далиллашга уринади. Ўз навбатида «Оина» журналида бунга жавобан «Сарт сўзи маълум бўлмади» деган мақола чиққан. Имзосиз эълон қилинганига қарамай, ифода усули ва юқори савиясига кўра, мақола муаллифи айнан Беҳбудий экани сезилиб туради. Нима бўлганда ҳам, қуйидаги ажойиб фикр Беҳбудийдан бошқа бирор кишига тегишли бўлмаса керак: илмий жиҳатдан жиддий далил-исботларсиз бирор нарсани қатъий таъкидлаш мумкин эмас ва «номаълум бир ривоят ила улуғ масала тарихини ҳал этмоқликни эса тарих ҳақинда жиноят санайдурлар».\n«Сарт» атамаси қадимги даврларга оид манбаларда ҳам учрайди. Биз унга ҳатто ХV асрда яшаган Алишер Навоий асарларида ҳам дуч келамиз. Аммо бу ўринда сўз ХХ аср бошлари ҳақида боряпти. Мустамлакачилар томонидан кенг қўлланган бу сўз «қарамлик», «тобъелик» маъносини англатиб, аҳолида нафрат туйғусини уйғотган. Туркистон Россия томонидан босиб олинганидан кейин бу сўз аҳолининг рус қисми ёки унинг маъмурияти учун белгиланган жойларга маҳаллий аҳолининг боришини тақиқловчи эълонларда ҳам тез-тез кўриниб турган. Қолаверса, бу даврда «сарт» сўзи билан бир қаторда, таниқли этнограф Миклухо Маклай томонидан муомалага киритилган, маҳаллий аҳоли учун ҳақоратли бўлган «туземец» сўзи ҳам қўлланган. Бу сўз луғавий маъносига кўра, «бегона тупроқда яшовчи» деган маънони билдирса-да, мустамлака маъмурияти уни камситиш маъносида қўллаган.\nАдиб Холид ҳақли равишда таъкидлаганидек, ХIХ асрда «сарт» атамаси этноним эмас, балки этник келиб чиқиши ва тилидан қатъий назар Ўрта Осиёнинг айрим вилоятлари ўтроқ аҳолисига нисбатан ишлатилган термин бўлган.\nЎрта Осиё тараққийпарварларининг туркий халқлар бирлашувига оид ғояси янги бўлмай у ўлка чегараларидан ташқарига ҳам ёйилган эди. Бизнингча, бунда Россия, жумладан татар жадидчилигининг таъсири кучли эди. Ўз навбатида, Туркистондаги миллий ҳаракатга Шарқда юз берган ижтимоий-сиёсий жараёнлар — Эрондаги конституциявий ҳаракат (1905-1911), Ҳиндистондаги мустамлакачиликка қарши чиқишлар (1905-1908), Туркия инқилоби каби ҳодисалар муайян таъсир кўрсатган. Лекин туркистонлик жадидлар бу ғояларни механик равишда қабул қилмаган. Балки миллий турмуш тарзимизга мувофиқ айрим ижобий томонларинигина ўзлаштирган. Ўз навбатида, айтиш керакки, улар ҳеч қачон умумтуркий ёки умумисломий давлат қуришни ўз олдиларига мақсад қилиб қўймаган. Жадидлар томонидан илгари сурилган бирлашиш шиори маънавий-ахлоқий характерга эга бўлиб, чор мустабид ҳокимиятига қарши йўналтирилган ва мустамлакачиликка қарши кураш мазмунида бўлган.\n«Ўзбекистон адабиёти ва санъати» газетасининг 2005 йил 30-сонидан олинди.\n← Аввалги Аввалги Озод Шарафиддинов. Ажални енгган адиб (2005)\nКейинги → Кейинги: Назар Эшонқул: «Адабиёт барибир янгиланаверади» (2005)


Ўзбекистонда 25 апрель куни кузатиладиган об-ҳаво маълумоти эълон қилинди – Bugun.uz\nЖамият - 7:05 · 25.04.2022\nЎзбекистонда 25 апрель куни кузатиладиган об-ҳаво маълумоти эълон қилинди\n«Ўзгидромет» 25 апрель, душанба куни республика ҳудудларида кузатиладиган об-ҳаво маълумотини эълон қилди.\nУнга кўра, Тошкент шаҳрида ҳаво ўзгариб туради, кечаси ва эрталаб қисқа муддатли ёмғир ёғади, момақалдироқ бўлади. Кундуз куни ёғингарчилик кутилмайди. Ғарбий шамол йўналишини ўзгартириб, шарқдан 5–10 метр/секунд тезликда эсади, момақалдироқ вақтида 12–17 метр/секундгача кучаяди. Ҳарорат кечаси 13–15 даража, кундузи 23–25 даража бўлади.\nҚорақалпоғистон Республикаси, Хоразм вилоятида ҳаво ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат кечаси 10–15 даража, кундузи 20–25 даража бўлади.\nБухоро, Навоий вилоятларида ҳаво ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат кечаси 12–17 даража, кундузи 23–28 даража бўлади.\nТошкент, Самарқанд, Сирдарё, Жиззах вилоятларида ҳаво ўзгариб туради, кечаси ва эрталаб қисқа муддатли ёмғир ёғади, баъзи жойларда кучли бўлади, момақалдироқ бўлиши мумкин. Кундуз куни ёғингарчилик кутилмайди. Ғарбий шамол йўналишини ўзгартириб, шарқдан 7–12 метр/секунд тезликда эсади, баъзи жойларда 17–22 метр/секундгача кучайиши мумкин. Ҳарорат кечаси 12–17 даража, кундузи 23–28 бўлади.\nҚашқадарё, Сурхондарё вилоятларида ҳаво ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат кечаси 14–19 даража, кундузи 28–33 даража бўлади.\nАндижон, Наманган, Фарғона вилоятларида ҳаво ўзгариб туради, қисқа муддатли ёмғир ёғади, баъзи жойларда кучли бўлади, момақалдироқ бўлиши мумкин. Ғарбий шамол йўналишини ўзгартириб, шарқдан 7–12 метр/секунд тезликда эсади, баъзи жойларда 17–22 метр/секундгача кучайиши мумкин. Ҳарорат кечаси 12–17 даража, кундузи 23–28 даража бўлади\nРеспубликанинг тоғли ҳудудларида ҳаво ўзгариб туради, ёмғир ёғади, баъзи жойларда кучли бўлади, момақалдироқ бўлиши мумкин. Ғарбий шамол йўналишини ўзгартириб, шарқдан 7–12 метр/секунд тезликда эсади, баъзи жойларда 17–22 метр/секундгача кучайиши мумкин. Ҳарорат кечаси 7–12 даража, кундузи 13–18 даража бўлади.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Аёлларнинг эркаклар билан муносабатда йўл қўядиган 3 та хатоси\t10:32, 06 сентябрь 2016\tРоссиялик машҳур психолог, психотерапевт Михаил Литвак китоби асосида аёлнинг 3 асосий муаммосини таҳлил қиламиз.\n2. Аёл қадрини билмаса, ҳеч қайси эркак уни қадрлай олмайди. Литвакнинг айтишича, турмуш қуришдан олдин аёл ҳам, эркак ҳам авалло ўз қадрини била олган бўлиши лозим. Ўзбек оилаларида туғилган қизнинг қадри жуда паст бўлади. "Қиз туғилибди", деб, нолийдиган, қизни камситиб катта қиладиган ота-оналар жуда кўп. Бундай оилада катта бўлган қиз ўзини қадрини билмайди. Эр уни сўкса ҳам, урса ҳам, мен шунга лойиқман деб ўйлайди. Чидашни афзал кўради. Тўғри, ажрашиш билан муаммо ҳал бўлмайди. Чунки бундай аёллар ажрашгани билан кейин эрга тега олмайди, теккан тақдирда ҳам яна камситилади. Чунки у ҳали ўзини қадрлашни билмайди. Ажрашиш ҳам керак эмас, чидаш ҳам мумкин эмас. Аёл ўзини сева билиши лозим. Эрининг сўкишию, қўл кўтаришларига чек қўйиш йўлини излаши керак. Бунга оддий ҳолдек, ҳаммани эри шундай деб, қараши нотўғри. Эри урса, "Дадаси овқат ейсизми,"дегандан кўра, аразлаб, ҳафа бўлиб, эркаланиб, ёш боладек нозланиб, керак бўлса, артист бўлиш талаб этилади. Эркак, ёнида бир пол латта эмас, ўзини сева биладиган боши тик аёлни кўра олса, унга оёқ артиши қийинроқ бўлади. 3. Ичадиган, юрадиган эркак билан индамай яшаб юрадиган аёллар ҳам кам эмас. Шу эркак билан яшашга бирон сабаб бордур яшашда давом этади. Яшайверсин, лекин ичиш, хиёнат қилишларига чидаш керак эмас.\nАёлнинг ушбу 3 мауммоси туфайли оилаларда кўплаб келишмоқвчиликлар юз беради. Оиладаги аҳиллик 90 фоиз аёлга боғлиқ десак адашмаган бўламиз. Аёл биринчи навбатда ўзига назар ташлаши лозим. Лекин ўзини айбини излаш учун эмас, ўзидаги аёллик кучни, аёллик қадрини, аёллик гўзаллигини топиш учун. Юқорида таъкидланган 3 муаммодан ҳоли бўлган аёл оила аравасини равон йўлдан олиб бора олади.


Бугун Ғарбий соҳилдаги Исроилнинг текширув пункти яқинида фаластинлик ўсмир бошқараётган машина портлади.\n02 март 2021, Тошкент вақти: 15:19\nГувоҳларга кўра, портлаш натижасида Ал-Ақса жанггари гуруҳи аъзоси бўлган ҳайдовчининг ўзи нобуд бўлган.\nФаластин хавфсизлик хизмати манбаларига кўра, машинага ўрнатилган портловчи моддалар муддатидан олдин портлаб кетган.\nБугун Хамас гуруҳининг икки аъзоси Ғазо секторидан денгиз орқали яҳудийлар яшайдиган минтақага ўтишга уринганини билдирди. Бироқ улар Исроил аскарлари билан юз берган тўқнашувда отиб ўлдирилган.


Гулнора Каримованинг миллионлари Ўзбекистонга қайтарилиши мумкин » Ўзбекистон янгиликлари – Zamin.uz\nЎзбекистон Гулнора Каримовага тегишли бўлган 810 миллион АҚШ долларига эга бўлиши мумкин, деб ёзмоқда «Дарё».\nШвейцария ҳукумати Гулнора Каримовага тегишли деб тахмин қилинаётган пулларни Ўзбекистонга қайтармоқчи. Маълумот Тошкент ва Берн ўртасида кечаётган музокараларга алоқадор швейцариялик амалдорлардан бири томонидан тақдим қилинган. Амалдор ўз шахсини ошкор қилишни истамаслигини билдирган.\n«Музокаралар етарли даражада узоқ давом этди. Маълумки, бу пулларга бир қанча даъвогарлар бор. Биринчи номзод — Ўзбекистон ҳукумати, иккинчиси — АҚШ, учинчиси — Zeromax кредиторлари. Каримова ва унинг шериклари ўзларининг молиявий фирибгарликларини Америка долларларида амалга оширгани ва бунда Қўшма штатлар банк тизимидан фойдаланганини даъво қилаётган АҚШ адлия вазирлиги пулларнинг бир қисмини қўлга киритиши мумкин. Zeromax кредиторлари эса компаниянинг асл эгаси Каримова бўлганини терговга ҳозирча исботлай олгани йўқ. Шунинг учун, Zeromax’нинг пулларга эга бўлиш эҳтимоли деярли йўқ», — дея амалдор вазиятни изоҳлаган.\nАмалдорнинг сўзларига қараганда, ҳозирда Швейцария ҳукумати музлатилган пулларнинг ҳақиқий эгаси Ўзбекистон, деган хулосага келган.\nШвейцария прокуратурасининг матбуот хизмати иш бўйича тафсилотларни ошкор қилишдан бош тортди. Матбуот хизмати буни жиноят ишининг ҳали ўз якунига етмагани билан изоҳлади.\nЭслатиб ўтамиз, Тошкентдаги Форумлар саройи ва «Бунёдкор» стадионини қуриш учун Zeromax GmbH компанияси 20 дан ортиқ Швейцария компаниялари билан шартномалар тузган. 2010 йил 28 октябрда Zeromax ўзини касодга учраганини маълум қилган. Европалик кредиторлар эса Каримованинг музлатилган активлари ҳисобидан қарзларнинг қайтарилишини сўраб арз қилган. Қарзнинг умумий миқдори 5 миллиард долларни ташкил қилган. Кредиторлар Zeromax’нинг ҳақиқий эгаси Гулнора Каримова эканини айтган. Компаниянинг собиқ ижрочи директори Миродил Жалолов айни пайтда Ўзбекистондаги қамоқхоналардан бирида жазо муддатини ўтамоқда.\nЎзбекистон Бош прокуратураси берган маълумотларга қараганда, 2015 йилнинг августида Тошкентдаги суд Каримовани солиқларни тўлашдан бош тортиш, ўғирлик, пул ундириш ва офшор компанияларининг ҳужжатларини йўқ қилишда айбдор деб топиб, 5 йил муддатга уй қамоғи жазосига ҳукм қилган. Кейинроқ Гулнора Каримовага нисбатан яна битта жиноят иши қўзғатилган.\nЯнгиликлар » Жамият » Гулнора Каримованинг миллионлари Ўзбекистонга қайтарилиши мумкин


Хусусий мулк – давлат ҳимоясида – Сурхон тонги\nБош саҳифа / Жамият / Хусусий мулк – давлат ҳимоясида\nИюл 11, 2018\tЖамият Изоҳ қолдириш 741 Кўрилди\nМулк ҳуқуқи шахснинг ўзига қарашли мол-мулкка ўз манфаатларини кўзлаб эгалик қилиш, ундан фойдаланиш ҳамда уни тасарруф этиш ва бу ҳуқуқнинг ҳар қандай бузилишини бартараф этишни талаб қилади. Мулк ҳуқуқи муддатсиздир.\nМулкдор ўз ваколатларини амалга ошириши бошқа субъектларнинг ҳуқуқлари ва қонуний манфаатларини бузмаслиги лозим. Агар мулкдор вазият тақазосига кўра, муайян ҳудудда ёхуд бозорда устун мавқега эга бўлсада, бошқа шахсларнинг ҳуқуқлари ва қонуний манфаатларини камситадиган ҳаракатларни қилишга ҳақли эмас.\nМол-мулкдан ҳуқуқий-тарғибот ва ахлоқ асосларига номувофиқ равишда фойдаланиш муайян ҳолатларда жиноят ёхуд маъмурий ҳуқуқбузарлик ҳисобланади. Мол-мулклардан фойдаланиш жараёнида ёнғин ва санитария хавфсизлиги давлат назоратида бўлади.\nАйни пайтда мулкдор мол-мулкидан фойдаланишда ҳар хил сунъий тўсиқларга дуч келмаслиги шарт. Бугунги кунда мулкдорнинг давлат органлари билан ўзаро муносабатларида мулкдор ҳуқуқларининг устуворлиги тамойили амал қилади. Унга мувофиқ қонун ҳужжатларидаги хусусий мулк ҳуқуқини амалга ошириш билан боғлиқ зиддият ва ноаниқликлар мулк- дорнинг фойдасига талқин этилади.\nДавлат мулкий муносабатларнинг барқарорлигини, мулкдор ҳуқуқларининг ҳар томонлама ҳимоя қилинишини кафолатлайди. Бу кафолат Жиноят ва Маъмурий кодексларда ҳам ўз аксини топган. 2012 йил 24 сентябрда тасдиқланган “Хусусий мулкни ҳимоя қилиш ва мулкдор ҳуқуқларининг кафолатлари тўғрисида”ги қонунда ҳам белгилаб қўйилган. Эндиликда хусусийлаштирилган мол-мулк бўйича хусусийлаштириш натижаларини қайта кўриб чиқиш ва бекор қилиш масалалари юзасидан давлат органлари, назорат қилувчи ва ҳуқуқни муҳофаза қилувчи органлар ҳамда суд томонидан ташаббус билан чиқишга йўл қўйилмайди.\nМулкдор ўз ҳуқуқларини амалга оширишда ўзига юкланган мол-мулк солиғи, мажбурий тўловларни тўлаш, мулкни суғурталаш, белгиланган тартибда жорий ва капитал таъмирлаш каби мажбуриятларни бажариши лозим.\nМулкдорнинг мулк ҳуқуқидан ғайриқонуний мақсадда, бировнинг зарарига фойдаланишига йўл қўйилмайди.\nОлдинги Такрорий экин – қўшимча даромад\nКейинги Ҳужжатлар инжиқ бўлади


2019 йилда 6800 та ихчам иссиқхона қурилади - zarnews.uz\nВилоятимиз аҳолиси ихтиёрида 60 731 гектардан ортиқ томорқа майдони бор. Кейинги йилларда олиб борилган тарғибот-тушунтириш ишлари натижасида ердан фойдаланиш самарадорлиги, айниқса, енгил конструкцияли иссиқхоналар қуриш орқали лимон, помидор-бодринг, кўкат етиштириш ҳажми сезиларли даражада ошди, тўқсонбости усулида экинлар экиш йўлга қўйилди. Аҳоли орасида томорқа маданиятини янада юксалтириш, қолаверса, Вазирлар Маҳкамасида 2019 йил 17 январда ўтказилган йиғилиш баёни ижросини таъминлаш ва 2019 йил ҳосили учун баҳорги экинлар экиш бўйича уйма-уй юриб хонадонларни ўрганиш ишлари олиб борилади.\n- Вилоят бўйича аҳоли ихтиёридаги томорқаларда йил давомида экилиши режалаштирилган, кўкат, полиз-сабзавот ва бошқа экинлар ҳисоб-китоб қилиняпти, - дейди фермер, деҳқон хўжаликлари ва томорқа ер эгалари вилоят кенгаши раиси Абдишокир Раҳимов. – 2019 йилда вилоятимидаги 6800 дан ортиқ хонадонда 69 гектар майдонда ихчам иссиқхоналар қурилиши режалаштирилган. Аҳоли томорқасида олма, гилос, ўрик, ёнғоқ каби 10 турга яқин 433 минг туп мевали кўчатлар экилиши, 81 мингдан ортиқ хонадонда қарийб 500 минг бош чорва ва парранда боқишни ташкил этиш бўйича ҳисоб-китоблар олиб борилмоқда. Мутахассисларимиз томонидан аҳоли томорқаси учун зарур бўлган кўчат, уруғлик ва экин турлари тўғрисида ҳафталик маълумотлар базаси яратилган. Бу маълумотлар билан аввало, аҳолининг томорқадан қанчалик самарали фойдаланаётганини аниқлаймиз, қолаверса, истеъмол бозорида қайси маҳсулотга талаб ортиши ёки пасайиши, ортиқча етиштирилган маҳсулотнинг нархи тушиб кетишининг олдини олиш чораларини кўрамиз.


Асл муслима аёл бўлиш учун араб тилини ўрганиш керакми? - Динда саволим бор\nХозирги вақтда: 15 ноя 2019, 03:11\nАсл муслима аёл бўлиш учун араб тилини ўрганиш керакми?\nПост Савол » 09 март 2017, 22:34\nАссалому алайкум. «Islom.uz» сайтининг савол-жавоб рукнида «Намоз ўқилганда нотўғри талаффуз қилинган ҳар бир ҳарф ояти кариманинг маъносини ўзгартириб юборади, бундай қироат намознинг бузилишига сабаб бўлади» дейилган, шундайми? Асл муслима аёл бўлишим учун араб тилини ҳам ўрганишим керакми? (Ҳарфларни тўғри талаффуз қилишим учун). Намоз ҳақида озгина тушунчага эга бўлдм. Ҳижобга кирдим. (Алҳамдулиллаҳ). Лекин, мукаммал ўрганишни ният қилгандим. Устозим йўқ. Битта қизим билан тураман. Ўқиганимда талаффузим тўғри ё нотўғрилигини қандай билсам бўлади? Бирор кишининг товушини чиқариб ўқиган намозини эшитишим керакми? Ҳижобли қўшниларимдан савол сўрасам, билмайман деб айтишди. Масжидда доим эркаклар бўлади. Аёллар учун исломий илм олиш масканлари борми? Маслаҳат беринг\nПост Одинахон Муҳаммад Юсуф » 09 март 2017, 22:35\nВа алайкум ассалом. Имкон қадар секин-секин ўрганиб борасиз. Араб тилини тўлиқ билишингиз шарт эмас, ҳарфларни тўғри талаффуз қилишни билиб олсангиз бас. Ҳозирги кунда буни ўрганиш имконияти интернет оламида ҳам мавжуд. Масалан: «қуръон.уз» сайтида ҳам яхши дарсликлар бор. Аллоҳ муваффақ қилсин. Валлоҳу аълам.\nҲозир форумда: MSN [Bot] va 9 меҳмонлар\nМавзу - Асл муслима аёл бўлиш учун араб тилини ўрганиш керакми?


Минг кишилик ошларимиз бор экан, ОТМларга имтиҳонсиз қабул тизими бўлмайди – Тошқулов | Qalampir.uz\nМинг кишилик ошларимиз бор экан, ОТМларга имтиҳонсиз қабул тизими бўлмайди – Тошқулов\nЖамият\t22 Май 19:13 11420\nТошкент Беш ташаббус ҳаракати иккинчи кунида ҳам ҳукумат вакиллари билан учаршувлар ўтказилиши давом этмоқда. Бугун, 22 май куни Олий ва ўрта махсус таълим вазири Абдуқодир Тошқуловнинг ёшлар билан очиқ мулоқоти бўлиб ўтди.\nТадбир давомида иштирокчилардан бири ОТМларга имтиҳонсиз қабул тизимини жорий қилиш таклифини илгари суриб, хориждаги аксарият олийгоҳларда талабалар ўқув жараёнида саралаб олинишини мисол қилиб келтирди.\nВазир бунга жавобан хорижда ўқишга кириш осонлигини, битириш эса қийинлигини айтди ва Ўзбекистонда бунинг акси эканини таъкидлади.\n“Маълумки, хориждаги ОТМларда қабул осон, битириш қийин. Бизда эса кўпчиликка бунинг акси – ўқишга кириш қийин, битириш осондек туюлади. Хориждагидек тартиб амал қилишини мен ҳам хоҳлайман. Лекин битта масала: бизда бу ўзбекчилик-да, 300 дан 1000 кишигача ошларимиз бор экан, талабани ўқишдан четлатиб бўлмайди, менимча. Гапимнинг маъносини тушундингиз деб ўйлайман. Лекин бу сизнинг таклифингиз бўлмайди дегани эмас. Биз шунга қараб интиляпмиз.\nҚайси ОТМда шаффоф муҳит бўлса, гуруҳда яхши ўқиган талаба кейинги курсга ўтиб, ўқимагани курсдан қолса, ана ўша ерда буни жорий қилса бўлади.\nЛекин, ҳозирча бу бизга тўғри келмайди. Сабаби боя айтганимдек “бизда ошларимиз бор” деган жумла замирида жуда катта маъно бор”, деди вазир.\nАввалроқ, вазир Тошқулов ОТМларни битирувчи талабалар ҳудди ўқишга кираётганда бўлганидек, ДТМ имтиҳонини топшириши кераклигини таклиф қилгани хабар қилинганди.\n24 Июль 18:50 50128\n24 Июль 12:13 45674\n25 Июль 15:13 40332\n26 Июль 13:01 32037\n25 Июль 17:58 30077


Туркиялик диетолог саримсоқнинг ёқимсиз ҳидини бартараф...\n22.03.2020 20:42 0 4665\nТуркиялик диетолог Шебнем Кандирали Йилдирим саримсоқнинг фойдали хусусиятлари ва уни еганда ёқимсиз ҳиднинг чораси ҳақида сўзлаб берди, деб ёзади «Sözcü».\nШифокорнинг таъкидлашича, саримсоқ сут бези саратонидан ҳимояланишга ҳамда қонда қанд миқдорини камайтиришга ёрдам беради. Бу ўсимлик овқатдан заҳарланиш асоратларини бартараф этади, таркибидаги олтингугурт эса қон босимини меъёрлаштиради.\n«Кампилобактериялар чақирган овқатдан заҳарланганда саримсоқ анъанавий антибиотикларга қараганда юз баравар самаралироқ», — дея таъкидлайди шифокор.\nЙилдиримнинг айтишича, мунтазам пиёз ва саримсоқ истеъмол қилувчи аёллар тос-сон бўғими артритидан камроқ қийналишади, негаки бу ўсимликлар таркибида бўғимлар зарарланишининг олдини олувчи модда бор.\nШифокорнинг таъкидлашича, кўпчилик ҳиди туфайли саримсоқ ейишдан бош тортади. Ёқимсиз ҳиднинг олдини олиш учун саримсоқни қайнатилган сут билан бирга истеъмол қилиш лозим.\n«Саримсоқни таом тайёрлаш жараёнида қўшмасдан, уни хомлигича истеъмол қилиш лозим. Чунки термик ишлов фойдали олтингугурт бирикмаларининг ҳосил бўлишига тўсқинлик қилади», — дейди диетолог.\nТуркия саримсоқ артрит диетолог олтингугурт қонда қанд миқдори сут бези саратони\nКоронавирус 25/03, 01:18\nКоронавирус 19/03, 19:17\nКоронавирусга қарши курашдаги энг бемаъни усуллар\nКоронавирус 17/03, 16:41\nТуркияда коронавирусни юқтирганлар сони бир кунда уч баравар кўпайди


Сигирим жонимни асраб қолган экан (ҳаётий воқеа) Ҳаётимда бўлиб ўтган бир воқеа туфайли онам менга "Бир ўлимдан қолгансан, болам. Ўзингни эҳтиёт қилиб юргин”, деб тез-тез тайинлайди. Ўшанда ҳам айни ёз кунлари эди. Уйимиз катта сойга яқин жойлашгани учун сувнинг шовуллаши бизга кечаю кундуз эшитилиб турарди. Айниқса, қаттиқ шамол бўлган кунларда кечаси сувнинг товуши роса кучаярди. Болалигимдан бу товуш менга қандайдир сирли туюлар, кечки пайт ҳам сувнинг олдидан кетгим келмасди. Онам эса "кечаси сув бўйига борма” деб, доим мендан кўз- қулоқ бўлиб юрарди. Бир сафар кечаси рўй берган воқеа ҳеч ёдимдан чиқмайди. Кучли момақалдироқ бўлганидан, унинг товушига қулоқ солиб ётдим. Ҳеч уйқум келмасди. Ташқарида яшин чақнаганидан, хонам ҳам ёришиб кетарди. Шу топда негадир сув юзида чақмоқ чиройли акс этса керак, деган фикр хаёлимга келаверди. Ухлай олмай, гўёки сой ёқасида югуриб, сув юзидаги чақмоқнинг аксини томоша қилиб юргандек бўлавердим. Кимдир мени имлаб, ташқарига чақиргандек бўлаверди. Ичимдаги истак ҳам кучайиб, сой бўйига боришга қарор қилдим. Чироқ ўчганлиги учун ҳаммаёқ зимистон. Уйга кираётиб, сой томондан кимдир мени чақираётганини эшитдим. Негадир ўша томонга қараб қадам босдим. Оғилхона томондан ўтаётганимда, сигиримизнинг қаттиқ пишқирганини эшитиб, таққа тўхтадим. Бирдан хаёлимга ўғри тушдимикан, деган фикр келиб, ичкарига шошиб кирдим. Ола сигиримиз мен томонга бўйнини чўзиб, бошини қаттиқ силкитгани, нимадандир безовталиги ғира- шира кўринарди. Кейин ёруғ қилиш мақсадида чўнтагимдан қўл телефонимни қидирдим. Телефон уйда қолганлигини билиб, шошиб ортимга қайтдим. Шу пайт онам ҳам уйғониб, ташқарига чиқмоқчи бўлиб турган экан.\n— Моллардан хабар олай, девдим. Сигир негадир безовта, ҳозир телефонимни олиб чиқаман.\n— Сен ётавер, мен қарайман. Мана, қўлимда фонар ҳам бор, кир, кир уйга. Устинг ҳам юпун экан. Шамоллайсан. — онам шундай деб мени ичкарига киритди. Шундан кейин қаттиқ ухлаб қолибман. Эрталаб мен туриб улгурмай, онам молларни сой бўйидаги ўтлар ўсиб ётган жойга боғлаб келган экан. Орадан бирор соатлар вақт ўтиб, қўшнимизнинг ўғли югуриб кирди.\n— Ака, ола сигирингиз ариққа тушиб кетибди, оёғига ипи ўралиб, ўзини ўнглолмай, боши сувга кириб қолибди. Қўшнилар тортиб чиқаришяпти. Каттароқ пичоқ олиб тез югуринг, ҳаром ўлмасидан ҳалоллаб олайлик, дейишяпти. Онам иккаламиз ҳушимиз бошимиздан учиб, бир- биримизга қарадик. Негадир бирдан ўзимда қандайдир енгиллик сездим. Ариқ бошига борсак, молнинг жони узилиб бўлган экан. Қўшниларимиз ҳамдарлик билдиришди.\n— Хафа бўлманглар, фалокатда, бўлмаса, ярим соатнинг ичида кап-катта сигирнинг жони узиладими?\n— Бу жой қонсираган, бўлмаса, сигир ўладиган бўлиб йиқилмаган, кўриниб турибди. — дейишди катталар. Онам ҳам сигирга унчалик ачинмади.\n— Майли, келган бало шунга урсин, жонимизга эмас, молимизга зарар қилди, — деб ўзига ўзи таскин берди. Кейин айтишича, онам кечаси мен ташқарига чиққан пайтимда туш кўриб уйғониб кетган экан. Тушида онаси "Тур, болангдан хабар олмайсанми”, деб уришиб уйғотган. Шундан кейин кечаси ташқарига чиққанимни, оғилхонага кирганимни эсладим ва бирдан сесканиб кетдим. Наҳотки кечаси йўлдан тўхтатиб, менга келаётган хавфга ўзини балогардон қилган бўлса бу жонивор, деб ўйланиб қолдим. Ёки ўша пайтда мени хавфдан огоҳ этмоқчи бўлдимикан. Жониворлар ҳам бизга кўринмас нарсаларни олдиндан сезишади, деган гапга кейин ишондим. Бу воқеадан кейин ҳар йили баҳорда ариқларни тозалаб бўлгач, сой бўйида қон чиқариб турадиган бўлдик. Ўшанда Худо мени бир ўлимдан асрагани рост бўлса керак, яна ким билади дейсиз.\nDaxshatli voqealar 119\nUshbu daxshatli va alanechuk sirli voqea ukrainaning chekka tog` lagerlarining birida yoz tunlarining birida sodir bo`lgan. yarim kechada xamma uxlab yotgan emi... ТЎҚҚИЗ ҲАЁТ —3—202\n(асардаги барча воқеалар реал ҳаётдан олинган, баъзи воқеаларга ҳаёлий ўзгартиришлар киритилган тўқима саҳналар хам мавжуд, қаҳрамонлар шахсияти ва воқеалар сод...


Танзила Нарбаева: «Тор доирадаги шахсларнинг манфаати халқ манфаатидан устун бўлиши керак эмас» - Халқ сўзи\nТанзила Нарбаева: «Тор доирадаги шахсларнинг манфаати халқ манфаатидан устун бўлиши керак эмас»\n10:52 25 Август 2020 Сиёсат\nЖорий йилнинг 22 август куни Сенат Раиси, Халқаро рейтинг ва индекслар билан ишлаш бўйича республика кенгаши раиси Т.Нарбаеванинг Молия вазири Т.Ишметов билан онлайн мулоқоти бўлиб ўтди.\nМуҳокамани ўтказишдан кўзланган асосий мақсад – Молия вазирлиги масъул бўлган халқаро рейтинг ва индекслар бўйича олиб борилаётган ишлар ҳолати, мавжуд муаммолар ва уларни бартараф этиш юзасидан кўрилаётган чоралар муҳокамасидир.\nМулоқот давомида Мерос жамғармаси томонидан юритиладиган Иқтисодий эркинлик индексининг «Давлат харажатлари» индикатори бўйича мамлакатимиздаги ҳолат, хусусан ҳозирги ислоҳотлар даврида кўплаб харажатлар давлат елкасига – бюджетга тушаётганлиги, айниқса, пандемия сабабли харажатлар миқдори ҳам ортганлиги қайд этилди.\nБу борада биринчи ярим йил якунлари бўйича давлат харажатлари ялпи ички маҳсулотга нисбатан 25 фоизни ташкил қилган бўлса, давлат ташқи қарзи йил бошига нисбатан 11 фоизга ортиб, 17,3 млрд. АҚШ долларига етганлиги айтиб ўтилди.\nМулоқот жараёнида давлат ташқи қарзларини жалб қилишнинг ягона меъёрини белгилаш, ушбу йўналишни тартибга солувчи қонун ҳужжати лойиҳасини ишлаб чиқиш зарурияти мавжудлиги таъкидланди.\nШунингдек, солиқ тўлашда айрим корхоналарга ёки йирик тадбиркорларга кўплаб истиснолар, қўшимча қоидалар, имтиёзлар ва преференциялар берилаётганлиги бозор эркинлигига, рақобат муҳитига, солиқ тизимининг шаффофлигига салбий таъсир қилаётганлиги танқид қилинди. Бундай имтиёзлар кўзда тутилаётган норматив-ҳуқуқий ҳужжат лойиҳасини экспертизадан ўтказиш механизмини кучайтириш зарурлиги қайд этилди.\nБу борада фикр юритар экан, Сенат Раиси Танзила Нарбаева қандайдир тор доирадаги шахсларнинг манфаати халқ манфаатидан устун бўлиши керак эмаслигини алоҳида таъкидлади.\nАйтиш жоизки, Иқтисодий эркинлик индекси бўйича мамлакатимиз жами 186 та мамлакат орасида 114-ўринни, Осиё-Тинч океани минтақасида 42 та мамлакат ичида 26-ўринни эгалламоқда.\nАйрим индикаторлар бўйича республикамиз кўрсаткичи анча юқори. Хусусан, «фискал саломатлик» индикатори бўйича 100 баллдан 98,9 балл, «солиқ юки» индикатори бўйича эса 91,6 баллни қўлга киритган.


Оилада эр раҳбардир\nСиз шу ердасиз: Бош саҳифа Тафсир Оилада эр раҳбардир\n“Эркаклар хотинлар устидан (оила бошлиғи сифатида доимий) қоим турувчилардир. Сабаб – Аллоҳ уларнинг айримлари (эркаклар)ни айримлари (аёллар)дан (баъзи хусусиятларда) ортиқ қилгани ва (эркаклар ўз оиласига) ўз мол-мулкларидан сарф қилиб туришларидир. (Аёллар ичида) солиҳалари – бу (Аллоҳга ва эрига) итоатли, ғойибга Аллоҳ сақлаганича ҳимоятли (яъни, эрларининг сирлари, мулклари ва обрўларини сақловчи)лардир. Хотинларнинг итоатсизлигидан қўрқсангиз, аввало уларга насиҳат қилинг, сўнгра (бу таъсир қилмаса,) уларни ўринларда (алоқасиз) тарк этинг, сўнгра (бу ҳам кор қилмаса) уларни (мажруҳ бўлмагудек даражада) уринг. Аммо сизларга итоат қилсалар, уларга қарши (бошқача) йўл ахтарманг. Албатта, Аллоҳ олий ва улуғ зотдир” (Нисо, 34).\nБу оятнинг тушишига қуйидаги воқеа сабаб бўлган. Дастлабки ансор саҳобаларидан Саъд ибн Робиъага аёли Ҳабиба бинти Зайд қайсидир масалада қаршилик қилади. Бундан жаҳли чиққан эри уни уради. Кейин аёлнинг отаси қизини уйига олиб кетиб, Пайғамбаримиз ҳузурига шикоят қилиб боради. Расулуллоҳ (с.а.в.): “Бориб, албатта, ундан қасдингизни олинг!” дейдилар. Шу пайтда мазкур оят нозил бўлади. Кейин у зот: “Биз бир нарсани хоҳладик, Аллоҳ бошқа нарсани ирода қилди. Шубҳасиз, яхшилик Аллоҳ хоҳлаган нарсададир”, дея марҳамат қилдилар (“Ал-Жомиъ лиаҳкомил Қуръон”).\n“Эркаклар хотинлар устидан (оила бошлиғи сифатида доимий) қоим турувчилардир”. Араб тилида “қаввам” ва “қайюм” деб бирор ташкилотни бошқарадиган, ишларини юритадиган унга бошчилик қиладиган кишига айтилади. Шунга кўра, эркаклар аёлларга берилмаган ёки озроқ берилган баъзи куч ва имкониятларга эгалиги учун ҳам аёллардан устундир. Лекин бундан устунлик шараф ва фазилат жиҳатидан, деган маъно чиқмайди. Эркак ўзи эга бўлган баъзи устунликлар туфайли оилада бошлиқ; аёл эса хилқатидаги нозиклик, заифлик сабабли эрига тобедир. Бу оятда мутлоқ устунлик эркакларга хос қилинмаган. Бундан яширин маъно шуки, улар ҳар бирини маълум бир хусусият билан бошқасидан устун қилган. Бу эса, эркак яратилишидан аёлларда бўлмаган баъзи устунликларга; айни пайтда, аёлнинг ҳам эркакда йўқ бўлган айрим афзалликка эгалигини ва шу сабабдан уларнинг ҳар иккиси бир-бирига эҳтиёж сезишларини кўрсатади.\nТафсирларда, жумладан, қуйидаги шаръий нуқтаи назардан эркакларга хос хусусиятлар қайд этилган: пайғамбарлик, халифалик, жисмоний куч-қувват, оила нафақасига масъуллик, ақлу идрок, хотира ва тафаккурнинг зиёдалиги, имом-хатиблик, муаззинлик, жамоат билан намоз ўқиш, жума намозининг вожиб бўлиши, ташриқ такбирини айтиш, жангларда қатнашиш, тўлиқ гувоҳлик, талоқ бериш ҳуқуқига эга бўлиш, оила номини унга нисбат берилиши, намоз ва рўзани узрсиз адо этиш ва бошқалар. Шу ва бошқа жиҳатларини ҳисобга олиб, аёл кишининг эрига нисбатан итоатли, ҳимоятли ва иффатли бўлиб, оила тотувлиги йўлида доимий ҳаракатда бўлиши диёнат жиҳатидан талаб этилган (Шайх Абдулазиз Мансур).\n“Сабаб – Аллоҳ уларнинг айримлари (эркаклар)ни айримлари (аёллар)дан (баъзи хусусиятларда) ортиқ қилгани ва (эркаклар ўз оиласига) ўз мол-мулкларидан сарф қилиб туришларидир”. Эркакларнинг “аёллар устидан бошлиқ” бўлиб, оилада бошқарувчилик қилишининг биринчи сабаби яратилиш жиҳатидан устунлиги бўлса, иккинчиси, молларидан бир қисмини маҳр ва рўзғор нафақаси учун сарфлашларидир.\nШу ўринда бир нарсани таъкидлаш керак, аёлининг ҳақини бермаган, унинг молига кўз олайтирадиган ва рўзғор юритишга ҳаракат қилмайдиган эркак эркак ҳисобланмайди. Шубҳасизки, ушбу вазифаларини бажарган эркаклар аёллар устидан бошлиқ бўлишга ва улардан итоатни талаб қилишга ҳақли.\nУстунлик белгиларидан бўлган ишлаш ва пул топиш борасида ҳам эркак кишида кўпроқ қобилият ва куч-қудрат мавжуд. Аёл эса хилқатидаги итоаткорлик, нозиклик туфайли эркакларнинг куч-қудрати жиҳатидан уларнинг муҳофазасига муҳтождир.\n“(Аёллар ичида) солиҳалари – бу (Аллоҳга ва эрига) итоатли, ғойибга Аллоҳ сақлаганича ҳимоятли (яъни, эрларининг сирлари, мулклари ва обрўларини сақловчи)лардир”. Мазкур оятга Расулуллоҳ (с.а.в.)нинг ушбу ҳадислари энг яхши тафсирдир: “Энг яхши хотин – кўрганингизда сизни хушнуд этадиган, амрингизга қулоқ тутадиган, уйда йўқ пайтингизда молингизни ва номусини сақлайдиган хотиндир”.\n“Хотинларнинг итоатсизлигидан қўрқсангиз, аввало уларга насиҳат қилинг, сўнгра (бу таъсир қилмаса,) уларни ўринларда (алоқасиз) тарк этинг, сўнгра (бу ҳам кор қилмаса) уларни (мажруҳ бўлмагудек даражада) уринг”. Динимизга тош отадиган айрим ғаразли кимсалар шу оятни пеш қилиб, “Мана, Ислом аёлларни уришга буюради!” дея таъна қилишади. Ҳолбуки, динимизда оиланинг тотувлигини, бирдамлигини асраб қолиш учун, босқичма-босқич чора кўриш белгилаб қўйилган. Яъни, аёл ахлоқсизлик, итоатсизлик қилса, эри аввало насиҳат қилади, тушунтиради. Агар насиҳат кор қилмаса, ётадиган жойини бошқа қилади. Бу ҳам иш бермаса, озор бермайдиган, ачитмайдиган қилиб уради. Уламолар “уринг” лафзининг шарҳида: “Мисвокка ўхшаш нарса билан уради”, дейишган. Зеро, уришдан мақсад хотинга азият етказиш, жароҳатлаш эмас, балки уни огоҳлантиришдир, яъни: “Эй хотин, ўзингга кел, тўғри йўлга қайт! Акс ҳолда, энди фақат сўнгги чора – талоқ қолди!” деган маънони билдиришдир. Бу – аввалги икки тадбир ҳам яхши натижа бермаган тақдирда, сўнгги чора сифатидагина қўлланадиган Аллоҳ тарафидан берилган таълимот. Яна такрорлаймиз, бу эркаклар учун имтиёз эмас, оила ислоҳи учун сўнгги чора.\nЛекин, шуниси ҳам ҳақиқатки, баъзи аёллар то иш шунга етмагунича хатоларини англаб, тузатиб олмайдилар. Шундай ҳолат бўлиб қолганда ҳам, аёлнинг юзига уришдан, баданига жароҳат етказишдан қатъий қайтарилган.\n“Аммо сизларга итоат қилсалар, уларга қарши (бошқача) йўл ахтарманг. Албатта, Аллоҳ олий ва улуғ зотдир”. Шундан кейин агар сизга итоат этсалар, уларга қарши зулм қилиш учун бирор йўл изламанг ва улар йўл қўйган қусурларини худди бўлмагандай унутиб юборинг. Чунки гуноҳдан тавба қилган гуноҳ қилмаган кабидир. Шуни яхши билишимиз лозимки, Аллоҳ таоло буюк ва олий зот. Аллоҳдан қўрққан ҳолда, бизга берилган куч-қудратдан аёлларимизга зулм қилиш билан нотўғри фойдаланмайлик. Зеро, Аллоҳнинг бизга нисбатан қудрати бизнинг аёлларимизга нисбатан кучимиздан минг чандон устун. Бизнинг Аллоҳ олдидаги гуноҳларимиз аёлларимизнинг бизга қилган гуноҳларидан кўплиги эсимиздан чиқмасин. Модомики, Аллоҳ бизнинг тавбаларимизни қабул қилиб, гуноҳларимизни кечар экан, биз ҳам аёлимизни кечирмасликка баҳона ахтармайлик!\n2018 йил 15 февралда эълон қилинган 1002 марта кўрилган


АҚШ амалий қадамга ўтди\nАҚШ ер ости ядровий синови ўтказган Шимолий Кореяга қарши санкциялар жорий этиш ҳақидаги резолюция лойиҳасини БМТ Хавфсизлик кенгашига расман тақдим этди.\nАҚШ расмийлари ҳафта давомида резолюция лойиҳаси борасида сўзлашувлар ўтказди.\nАҚШ президенти Жорж Буш КХДР ўз ҳаракати билан олти давлат вакиллари қўшма баёнотида таклиф этилган истиқболли келажакни яна бир бор рад этгани, Пхенян минтақада кескинликни кучайтириш йўлини танлаганини таъкидлади.\nАҚШнинг БМТдаги элчиси Жон Болтон Хавфсизлик кенгашига топширилган резолюция лойиҳаси ҳафта охирида қабул қилинишига умид билдирди.\nБошқа давлатлар Пхенян расмийларига қарши жазо чоралари қўллаш керак, деган фикрга қўшилиш баробарида резолюция лойиҳасини тўлиқ қўллаб-қувватламаяпти. Вашингтон расмийлари мазкур резолюция БМТ Хартиясининг еттинчи бандига мувофиқ қабул қилинишини таклиф этмоқда. Бу банд БМТ талабларини бажариш учун Шимолий Кореяга қарши ҳарбий куч қўллашга йўл очади. Бу эса Хитой ва Россияни ташвишга солмоқда. Москва ва Пекин расмийлари Шимолий Кореяни қуролсизлантиришни хоҳлашини, аммо юзага келган бўҳрон музокаралар орқали ҳал этилмаса, минтақада беқарор вазият юзага келиши мумкинлигидан хавотир билдирмоқда.\nХитой Ташқи ишлар вазирлиги матбуот вакили Лиу Жиангчао 10 октябрь куни Пекинда бўлиб ўтган матбуот анжуманида ўз мамлакати позициясини билдирар экан: “Корея ярим оролида ядровий қурол пайдо бўлишининг олдини олиш учун уруш бўлишига биз қатъиян қаршимиз. Бизнинг бу позициямиз халқаро ҳамжамиятга яхши маълум. Хитой анча вақтдан бери Шимолий Корея билан дўстона ва яхши қўшничилик алоқаларига эга бўлиб келган. Бу муносабатлар ўзгармайди. Айни пайтда Шимолий Корея томони ядро синови ўтказгани бу муносабатларга салбий таъсир этганини биз рад қилмаймиз. Биз Шимолий Корея халқаро ҳамжамият чақириғига ижобий жавоб бериши, ядро қуролини тарқатмаслик мажбуриятини бажариши ҳамда вазиятни мураккаблаштирувчи хатти-ҳаракатдан ўзини тийишига умид қиламиз”, - деди.\nХитой Шимолий Кореянинг асосий савдо ҳамкоридир. Россия ҳам Пхенян билан савдо алоқаларига эга. АҚШ таклиф этган резолюция лойиҳасида эса Шимолий Корея ядровий дастури учун фойда келтириши мумкин бўлган ҳар қандай савдо алоқаларини тўхтатиш таклиф этилган.\nКузатувчилар фикрича, агар Россия ва Хитой резолюция лойиҳаси матнини ўзгартиришни талаб қилса, бунинг учун кунлар ва балки ҳафталар керак бўлиши мумкин.\nЕвропа Иттифоқи ташқи сиёсати мутасаддиси Ҳавьер Солана эса Шимолий Кореяга нисбатан тез ва кескин чора кўришга чақирди.\n“Шимолий Кореяга қарши санкциялар қўллаш масаласида, менимча, Хавфсизлик кенгаши баёнот ёки декларация қабул қилиш билан чекланиб қолмаслиги, балки ҳаракат қилиши керак. Акс ҳолда Хавфсизлик кенгаши қандай чора кўришини кутиб турган бошқа давлатлар халқаро ҳамжамият бу хатти-ҳаракатни жиддий қабул қилмади, деган хулосага келиши мумкин”, - деди Ҳ.Солана.\nШимолий Корея 9 октябрь куни ер ости ядровий синови ўтказганини халқаро ҳамжамият қораламоқда. Пхенян расмийлари эса АҚШ таҳдидига қарши ўз ҳарбий қудратини кўрсатиш учун синов ўтказганини таъкидламоқда.\n11 октябрь куни Шимолий Кореянинг иккинчи юқори лавозимли раҳбари бўлган Ким Йонг Нам АҚШ ўзининг душманлик сиёсатини давом эттираверса, Пхенян расмийлари яна ядровий синов ўтказишини айтди.


Мирзиёев Лукашенкога хоккейчи ҳайкалини ҳадя қилди (фото, видео) » Ўзбекистон янгиликлари – Zamin.uz\nМирзиёев Лукашенкога хоккейчи ҳайкалини ҳадя қилди (фото, видео)\n01 август 2019, 08:24\nЎзбекистон Республикаси Президенти Шавкат Мирзиёев Беларусь Президенти Александр Лукашенко таклифига биноан 31 июлда давлат ташрифи билан ушбу давлатга борди. У ташрифи давомида «Заславль» давлат қароргоҳига ташриф буюрди, деб хабар қилмоқда Беларусь телеграф агентлиги мухбири.\nДавлат раҳбарлари қароргоҳ ҳудудида сайр қилишган, сўнгра бир-бирларига ҳадялар улашишган. Александр Лукашенко ўзбекистонлик ҳамкасбига «Беларус» панноси ва миллий каштадўзлик намунасини совға қилган бўлса, унинг кенжа ўғли Николай Ўзбекистон Президентига зубр ҳайкалчасини ҳадя қилган. Шавкат Мирзиёев, ўз навбатида, Беларусь давлат раҳбарига хоккейчи ҳайкалчасини совға қилган.\nАввал хабар қилинганидек, Ўзбекистон Президенти 31 июлда расмий ташриф билан Беларусга борди. Давлат раҳбарларининг музокаралари 1 август куни Мустақиллик саройида бўлиб ўтади.\nШавкат Мирзиёев ташрифи дастури доирасида Юқори технологиялар паркига бориш ҳам белгиланган. Биринчи ярим йиллик натижаларига кўра, мамлакатлар ўртасидаги товар айланмаси ўтган йилнинг шу даврига таққослаганда 25,3 фоизга ортиб, 113,1 млн долларни ташкил этган. Белорусь экспорти 28,3 фоизга ортиб, 88,8 млн долларни ташкил этган. Ўзбекистоннинг Беларусга экспорти 15,6 фоизга ошиб, 24,3 млн долларни ташкил этган.\nЯнгиликлар » Ўзбекистон » Мирзиёев Лукашенкога хоккейчи ҳайкалини ҳадя қилди (фото, видео)


Тошкентда Ўзбекистон Болалар спортини ривожлантириш жамғармаси кўргазмаси очилди\n21:50 / 28.12.2015\nТошкент шаҳридаги “Олимпия шон-шуҳрати” музейида Ўзбекистон Болалар спортини ривожлантириш жамғармаси кўргазмаси очилди.\nЎзбекистон Республикаси маданият ва спорт ишлари вазирининг биринчи ўринбосари М.Алиев, халқ таълими вазири ўринбосари, Болалар спортини ривожлантириш жамғармаси ижро этувчи директори Э.Искандаров, Миллий олимпия қўмитаси бош котиби О.Қосимов ва бошқалар Президентимиз Ислом Каримов раҳнамолигида болалар спортини ривожлантириш, ёш авлодни соғлом ва баркамол инсонлар этиб тарбиялаш борасида амалга оширилаётган кенг кўламли ислоҳотлар ўзининг юксак самараларини бераётганини таъкидлади.\nЎзбекистон президентининг 2002 йил 24 октябрдаги “Ўзбекистон Болалар спортини ривожлантириш жамғармасини тузиш тўғрисида”ги ва 2004 йил 29 августдаги “Ўзбекистон Болалар спортини ривожлантириш жамғармаси фаолиятини такомиллаштириш чора-тадбирлари тўғрисида”ги фармонлари соҳа ривожида муҳим дастуриламал бўлмоқда.\nЎтган йилларда Болалар спортини ривожлантириш жамғармаси маблағи ҳисобидан 1922 спорт иншооти, 283 болалар мусиқа ва санъат мактаби, 96 сузиш ҳавзаси қурилиб фойдаланишга топширилган. 2015 йилда 221 спорт иншоотида қурилиш, капитал реконструкция ва таъмирлаш ишлари бажарилган.\nШу билан бирга, 2004-2012 йилларда фойдаланишга топширилган болалар спорти иншоотлари, спорт заллари ва сузиш ҳавзалари қайта жиҳозлаш учун 86 турдаги спорт анжомлари ва ускуналари билан таъминланган.\nБугун мамлакатимизда 2 миллиондан зиёд бола спортнинг 30 тури билан мунтазам шуғулланмоқда. 2014 йилда спорт билан шуғулланувчи 6-15 ёшли болалар қамрови 2013 йил билан таққослаганда 43,7 фоиздан 55,8 фоизга, шу жумладан, қизлар сони 39 фоиздан 45,7 фоизга ортган.\nЎғил-қизларда спортга қизиқишни оширишда жойларда ўтказиладиган спорт мусобақаларининг аҳамияти беқиёс. Давлатимиз раҳбари ташаббуси билан таълим тизимида жорий қилинган уч босқичли узлуксиз спорт ўйинлари – «Умид ниҳоллари», «Баркамол авлод» ва Универсиада мусобақалари ана шу мақсадга хизмат қилмоқда.\nЖорий йилда жамғарманинг минтақавий филиаллари томонидан спорт иншоотларидан самарали фойдаланиш мақсадида 9898 спорт мусобақаси ташкил этилиб, уларда 2 миллиондан ортиқ ўғил-қизнинг иштироки таъминланди.\nКўргазмада мамлакатимиздаги спорт мажмуаларининг фаолияти, уларда яратилган қулай шарт-шароитлар, ўғил-қизларнинг турли нуфузли мусобақалардаги муваффақияти суратларда акс эттирилган. Мамлакатимизда ишлаб чиқарилган спорт анжомлари, ёшларимизнинг мусобақаларда қўлга киритган кубок ва медаллари экспозициядан ўрин олган.\nМамлакатимиз ёшлари халқаро миқёсдаги турли мусобақаларда мунтазам иштирок этиб, ғолиб ва совриндорлар қаторидан жой олиб келмоқда. Шу кунга қадар 484 халқаро спорт тадбирларида 5357 ўғил-қиз иштирок этиб, 714 олтин, 530 кумуш ва 635 бронза, жами 1879 медални қўлга киритди.\n2015 йилда спортчиларимиз Италия, Франция, Германия, Португалия, Греция, Босния ва Герцеговина, Чехия, Жанубий Корея, Хитой, Япония, Индонезия, Сингапур, Малайзия, Ҳиндистон, Россия, Грузия, Қозоғистон, Болгария, Таиланд каби йигирмадан зиёд давлатда бўлиб ўтган нуфузли мусобақаларда иштирок этиб, 138 олтин, 79 кумуш, 90 бронза, жами 307 медалга сазовор бўлди.\n– Мазкур экспозиция мамлакатимиз спорти салоҳиятини, фарзандларимизнинг бугунги ҳаёти, жисмоний тарбия ва спорт билан шуғулланиши учун яратилган шарт-шароитларни кенг намоён этмоқда, – дейди Болалар спортини ривожлантириш жамғармаси ижро этувчи директори ўринбосари А.Бобонов. – Зеро, юртимизда болалар спортини ривожлантириш борасида амалга оширилаётган кенг ислоҳотлар ёшларимиз келажаги учун қўйилган мустаҳкам пойдевордир. Жамғарманинг асосий мақсади ҳам ўғил-қизлар ўртасида соғлом турмуш тарзини кенг тарғиб қилиш, уларнинг соғлиғини мустаҳкамлашга қаратилган устувор вазифаларни ҳаётга татбиқ этишдан иборат.\nТадбир доирасида Тошкент шаҳрида таълим олаётган 20 спортчи қизга Президентимиз совғаси – миллий ва замонавий дизайн асосида тайёрланган спорт кийимлари топширилди. Шунингдек, 2015 йилда ўтказилган Осиё ва жаҳон чемпионатларида Ватанимиз шарафини муносиб ҳимоя қилган 39 ёш спортчи, спорт федерациялари вакиллари, соҳа мутахассислари Болалар спортини ривожлантириш жамғармаси томонидан рағбатлантирилди.


Тушида одам курса нима булиши мумкинлиги хакида туш табири\nVatanda.Com » Туш табири » Тушида одам курса нима булиши мумкинлиги хакида\nТушида одам курса нима булиши мумкинлиги хакида\nНимага тушга одам киради?\nТушингизда кўрган танишларингиз одатда сизнинг кундалик ҳаётингиз билан чамбарчас боғлиқ воқеалар ёки янгиликлар ҳақида маълумот беради.\nТушда танишингизни кўриш -кутилмаган уярашув ёки улар билан тасодифий кўришасиз, бу сизни ҳайратда қолдиради: ҳақиқий ҳаётда кутилмаган янгилик ва муносабатларда кутилмаган ўзгаршшлар деган маънони англатади. Шунинг учун ҳаётда тушимда шундай таассурот пайдо бўлади. Улар билан жанжаллашиш — соғлигингизга салбий таъсир кўрсатадиган зарар ва азоб-уқубатдир.\nТушдаги таниқли одам билан суҳбатлашсангиз — сизнинг бизнесингизда, бу одамнинг савияси тушади. Тушда дўстиз билан қўпол суҳбатлашсангиз — бизнесдаги тўсиқларни ва муносабатларнинг бузилши мумкинлиги ҳақида огоҳлантиради.\nДўстларингиз билан турганда сизни тушкунлик ҳиссини сезсангиз улар сизни алдайди. Дўстларингизга интилишга ҳаракат қилсангиз, уларнинг фаровонлик даражасига эришиш ва улар билан тенг бўлиш учун жуда кўп азоб-уқубатларни ва камситишга дош беришга тўғри келади.\nАгар кимдир сиз билан жанжаллашаётганини билиб қолсангиз, сизга нисбатан дўстона муносабатда бўлади. Агар сиз ёлғончилар сизга қарши фитна уюштиришдан кўрсангиз. Дўстларингиз яхши кўрганингизга, сизни ёмон деб ўйшига ва сизни шанизга булғайдиган обрўингизни бузишга ҳаракат қиладиганлар бор.\nАгар дўстингиз билан учрашганингизни ва у билан ёқимлш суҳбат қуришни хаёлингизга келтирсангиз, бу сизнинг ишингизншнг муваффақиятли ёналишини белгилайди.\nАммо агар сизнинг суҳбатингиз баланд овозда бўлса — сиз ҳақорат ва зиддият бўрон учун бўласиз.\nЙиғилишда ноқулай ҳис этсангиз ёки учрашувингиз нотўғри эканини тушундингиз — сиз тақиқланган нарсангизни тақиқлашни кутмоқдасиз.\nАгар ёш аёл тушида кўплаб дўстларини кўрса — туш уни бир нуча қулай ишқшбозлик ва катта севгини вада қилгандан сўнг, у бу борада кўрган сай-ҳаракатларини ҳеч қачон унутмайди.\nАгар тушида у танишлар доирасининг қашшоқлиги ҳақида қайғурса, у ўзи танқид қилмагунча, ҳақиқатда ҳаёт кечшришни кутади.\nСонншк Миллердан тушларнинг талқини\nТаниш нима дегани?\nАгар тушингизда дўстларингизни кўрсангиз, муаммоларга дуч келасиз ва қўллаб-қувватлаш энг кутилмаган томондан келади. Агар сиз таниқли таниш юзларни кўрсангиз, лекин у кимлигини эслай олмасангиз — бу туш сизга биринчи муҳаббатли учрашув ёки сизнинг ҳаётингизга хилма-хил келадиган узоқ вақт унутилган дўстингиз билан боғлиқдир.\nТушда одам кўриш\nАгар қиз бир нечта танишлар борлигини орзу қилса, демак, у жуда кўп қизиқарли ҳоббиларига эга бўлади, лекин кейин уларга ҳақиқий севги керак бўлади. Агар туш кўрган аёл жуда кам таниш бўлганлиги туфайли қайғурса, бу унинг танлангани билан бўлган муносабати романтик ва чиройли эмас. Эҳтимол, у зерикарли, кулранг ҳаёт кечиради ва севгининг\nАгар кўчаада уни учрашди дўст, бир суҳбатни бошлаш бўлган бир туш, ўз шахсий ҳаётларида муваффақиятли ишлаб чиқариш ишлари албатта, лекин қониқарли башорат. Ҳақиқий ҳаётда худди шу нарса ҳақида юқори товушли портретлар ҳақида танишлар билан баҳслашиш.\nАгар пул катта суммани қарздор танишлари билан учрашувлар давомида уйқу сақланинг, бази ҳüнирини жалб аслида иродаси жуда қийин бўлади а беғубор обрўга эга эканлигини чиқиб олиш учун, деган манони англатади.\nузоқ ва гулли бўлади ҳақиқий муҳаббат учун аслида йўл, лекин ҳамма бу ҳаракат сарф жавоб — зиёрат ва уларнинг дўстлари кўп бор кўриш, лекин улар ҳар қандай гаплашиш имкониятига эга бўлиш учун эмас, балки таклиф қилинади.\nТуш танишлингизни кўриш ҳақида\nТушда дўстингиз билан учрашуда ва ёқимли суҳбат лашсангиз муваффақиятли бизнес олиб борасиз. Оилада кичик келишмовчиликлар бўлшиш мумкин . Суҳбат баланд овозда ўтказилса — сшз камсштувчш ҳолатлар ва ншзолар кутмоқдасшз. Учрашувда ноқулай ҳис этсангиз, эҳтимол сиз ҳар қандай одамга ма лум бўлган ҳаром ёки шармандали бирор нарсада қатнашасиз.\nТушда яқинларингизни кўрсангиз нима бўлади\nСизга таниш бўлган одамлар сизнинг одатий ишларингизни ва ишларини рамзий қшлишади.\nДўстлар билан яхши мулоқот:\nСизнинг бизнесингиз жиддий муаммоларсиз кетишни вада қилмоқда.\nКўп йиллар давомида сиз учрашмаган сизнинг эски танишингизни тушида кўриш учун: одатда ўтмишда олдиндан танишган нарсаларга дуч келишингиз керак.\nТушда таниш нимани англатади\nТанишингни кўҳада кўриб қолсанг-кутилмаган тасодиф.\nУнинг юзида ажинлар кўриш- у ёлғончи эканлигидан далолат.\nТанишингизни сариқ сақоли бўлса- демак у ёлғончи.\nТаниш меҳмонлар кутиб олиш — нафрат, ёқтирмаслик ,янгиликлар.\nТанишларни тушда кўриш нимани билдиради\nТаниш одамлар ва сизнинг дўстларингиз — шахсингизнинг турли жиҳатлаишни — самимийлик, меҳмондўстлик, самимийлик, қувноқ кўнгилни ифодалайди.\nТушда СУПУРГИ курса\n-супурги куриш фойдали бир мансабга эришишга ишора....\nТушда Баккол курса\nЖуда яхши характер сохиби еканлигингизга ва хеч кимнинг хаккига куз олайтирмаганингизга ишорадир....\nТушда Авф Килмок, Кечирмок курса\nТушда кечирилганини куриш бахтдан далолат беради. Бир инсоннинг тушда узига ёмонлик килган инсонни кечирганини куриши, Оллохнинг махфиратига сазовор булишига ишорадир,...\nТушда Диплом. курса\nАгар тушда сизга олий укув юрти ёки бошка бир муассасада диплом топшираётган булса, унгда мартабангиз ортади....\nТушда Хужжат курса\nТушда Хужжат корса Хужжатдаги камчилик ва доглар омадсизликка ишора. Топилса яхши йуколса ёмонликка ишора. ...\nТушда Чиройли куриниш курса\nкуёш бор пайтда чиройли манзара онгда нурли келажак кутади. хароба булса тушкунликка далолат....\nТушда OЙOКЛАР курса\nкимки тушида уз сонлари ва оёкларининг хаддан зиёд бакувват болганини корса хаёти фаровон болади...\nТушда Армия курса\nТушда аскар куриш муминлар учун рахмат, кофирлар учун интикомва халокатдир. Аскар уз исмини ёзганини куриш уша кишига келадиган халол ризк ва манфаатга ишора....\nТушда Учок. курса\nБу ругорнинг бутлигига ишора. Учок бузилса, рохат ва неъматлар хам йуколади. ...


КАЛОМ ИЛМИ РИВОЖИДА НАСАФИЙ АЛЛОМАЛАРНИНГ ЎРНИ\nЮртимизни – алломалар юрти дейдилар. Бу бежиз эмас, албатта. Қадимдан бу заминда не-не алломалару донишмандлар ўтган. Манбаларда қайд этилишича, Қашқадарё воҳаси ва Насаф шаҳрида 300 га яқин машҳур алломалар, муҳаддис, муфассир, фақиҳ ва тарихчи олимлар яшаб ижод қилган.\nIX асрда Насафда ҳадисшунослик ва фиқҳшунослик мактаблари вужудга келган. Х асрда яшаган Аҳмад ибн Муҳаммад ат-Тадёний, Ҳаммад ибн Шокир ан-Насафий, Абул Муъйин ан-Насафий каби ўнлаб ижодкорлар номлари маълум. Шу боис Х-ХII асрларда Мовароуннаҳрдагина эмас, балки бутун Шарқда “Насафий” нисбаси анча машҳур бўлган. Бу даврда фиқҳ, ҳадис, тафсир ва ислом динининг асоси бўлган ақоид илми ривожланган. Амир Темур ва темурийлар даврида Насафда илм-фан, маданият ва санъат янада ривожланган. Абу Саъд Абул Карим ас-Самонийнинг “Китоб ал-Ансоб” асарида VIII-ХII асрларда яшаб ўтган 180 га яқин насафлик олим ва шоирнинг номлари қайд этилган.\nУлар орасидан калом илми ривожига ҳисса қўшган кўпгина бобокалонларимизни мисол қилиб келтириб ўтишимиз мумкин. Аввало калом илми нималиги билан танишсак, “Калом – ислом илоҳиётининг илми ҳисобланиб, XII-асрда пайдо бўлган. Калом тарафдорлари мутакаллимлар деб аталади. Ушбу илм турли диний-сиёсий гуруҳлар, мисол учун, хорижийлар, қадарийлар, жабарийлар, муржиийлар кабилар пайдо бўлиши билан боғлиқ баҳслар натижасида вужудга келди ва тарқалди. Калом илми вақт ўтган сари тараққий топди. Айниқса, Насафий яшаган XI асрнинг иккинчи ярми ва XII аср бошларида ўзининг юксак чўққисига кўтарилди.\nЯқин-яқинларгача калом илмининг буюк дарғаларидан бири Абул Мўъийн ан-Насафий ҳаёти ва фаолияти тўғрисида деярли ҳеч нарса билмасдик. Ваҳоланки, хорижда аллома асарларини ўрганиш анча аввал бошланган бўлиб, ҳатто унинг баъзи асарлари француз, олмон, турк тилларига таржима қилинган. Сурия, Миср, Франция ва Германия олимлари мазкур манбалар бўйича магистрлик ва докторлик диссертацияларини ҳимоя қилишган.\nБу зот Бухоро ва Самарқандда таҳсил олиб, калом илми ривожига беқиёс ҳисса қўшган. Абу Мансур Мотуридий асос солган мотуридия таълимотининг дунё бўйлаб кенг тарқалишида муҳим роль ўйнаган. Исломий эътиқод поклиги масаласида ўндан ортиқ китоблар ёзган ва улардан “Табсира”, “Тамҳид” ва “Баҳр ул-калом” асарлари бизгача етиб келган. Бу асарларда дин масаласида адашганларга тўғри йўл кўрсатилган. Ақида масалалари чуқур илмий таҳлил этилиб, мотуридия таълимоти моҳияти очиб берилган. Шу нуқтаи назардан, бугун ёшларни турли диний оқимларнинг бузғунчи ғояларидан асраш, уларда мафкуравий иммунитетни шакллантиришда Абул Муъйин ан-Насафий илмий-маънавий мероси муҳим аҳамият касб этади.\nУшбу бобокалонимиз мотуридия таълимоти вакилларининг энг ёрқин вакили бўлган. Бу зотнинг шонли тарихимиздаги иккита улкан хизматини алоҳида таъкидлашимиз зарур. Биринчидан, унинг мотуридия таълимотининг диёримизда сақланиб қолишидаги энг катта хизмати бўлса, иккинчи жиҳатдан, ўша даврда диёримизда турли бузғунчи оқимларнинг ривожига катта қаршилик кўрсатганлиги туфайлидир.\nАбу Муин Насафий яшаган давр аббосийлар ҳукмронлигининг заифлашган даврига тўғри келиб, бу пайтда ислом олами тарқоқ ҳолда мустақил мамлакатларга бўлиниб шаклланаётган эди. Мовароуннаҳрда дастлаб сиёсий барқарорлик кузатилган бўлса-да, кейинчалик очлик, қаҳатчилик ва тарқалган вабо офатлари билан ёнма-ён, мўътазилий, маздакий, жаҳмий ва мўшаббиҳ фирқалари орасидаги зиддиятлар кузатилди. Ана шундай кескин ва сиёсий беқарор вазиятда ақидавий зиддиятларни чуқур таҳлил қилиб, ўз фикрларини Қуръон ва суннадан аниқ далиллар келтириб асослаган. Абу Муин Насафийни унинг шогирди Абу Ҳафс Умар Насафий: “илми денгиздек ҳовучлаб ичиладиган зот, Шарқу Ғарбнинг олими” деб таърифлаган эди.\nФақат Насафий “Олим ва мутааллим” китобини отаси Муҳаммаддан ривоят қилганини айтади. Олимнинг “Баҳрул калом фи илмил калом” асари мотуридия мактабининг калом илми бўйича ўрта асрларда катта шуҳрат қозонган асосий манбаларидан биридир.\nАбу Муъин ан-Насафий мана шундай оқимлар кўпайиб, нотўғри ақидалари ҳар жойда илдиз отиб бораётган бир пайтда ижод қилиб, уларнинг илдизларига болта урдилар. Уларга қарши раддиялар бериб, уларни мот этдилар. Юқоридаги китобларнинг барчаси мана шундай оқимларга берилган раддиялар билан бурканган.\nМутакаллим олимлар Абу Муъин ан-Насафий раҳматуллоҳи алaйҳининг ақоид китобларини аъло баҳолаб, уларга турли хил шархлар битганлар. Ҳозирги кунда бу кишининг ёзган асарлари билан бутун олам мусулмонлари фойдаланиб бормоқдалар.\nШуни эътироф этиш керакки, буюк мутакаллим Абу Мансур ал-Мотурудий асос солган таълимотнинг бутун дунё бўйлаб тарқалишига дастлабкилардан бўлиб ўз ҳиссасини қўшган аллома имом Абул Мўъийн ан-Насафий ўзининг бебаҳо асарлари билан калом илмининг кейинги тараққиёти учун беқиёс хизмат қилган. Алломанинг илмий мероси ўз даврида қанчалик муҳим бўлган бўлса, орадан минг йилга яқин вақт ўтган бўлса-да, ўз аҳамиятини йўқотган эмас. Айниқса, улар тўғри йўлдан адашган инсонлар учун ёруғ йўлчи юлдуз бўлади.\nАбу Муин Насафийнинг “Табсират ул-адилла” китобида Имом Мотуридий таълимоти ниҳоят даражада мукаммал ва тушунарли тарзда баён этилган. Шу сабабли у асрлар давомида калом илми бўйича асосий қўлланмалардан бири сифатида эъзозлаб келинади. Имом Насафий муаллифлик қилган энг катта манба бу – “Табсиратул адилла” китобидир. У калом илмида энг муҳим манба, кенг ҳажмли, илму калом олимлари орасида машҳур бўлган кучли китобдир. “Кашфуз зунун” соҳиби шундай баҳо беради: “Табсиратул адилла – Имом Насафийнинг эътиқодий масалаларда ҳужжатлари энг аниқ келтирилган китобдир. Бу китоб аҳли сунна вал жамоа билан унга хусуматлашган бошқа фирқаларнинг орасини яққол ажрата олган. Далиллар ўта дақиқ. Итноб ва ишоралар орасидаги ибораларни (терминларни) оддий ва тушунарли қилиб кўрсатган. Ғоятда фойдали китоб”.\nАбу Муин Насафийнинг катта бобоси Макҳул ан-Насафий (вафоти 930 й.) Имом Мотуридийнинг шогирдларидан, алломанинг бобоси Муътамид ибн Макҳул ан-Насафий эса ҳанафийлар орасида катта обрў-эътибор қозонган зотлардан бўлган.\nАбу Муъин Насафийнинг илмга қизиқишига сабабчи бўлган киши унинг отасидир. Отаси Муҳаммад ибн Мўътамад ўз шаҳрининг пешво олимларидан ҳисобланган. Ҳатто Имом Насафий баъзи ривоятларнинг санадини айтганда отасининг номи зикр қилинган. Муҳаммад ибн Муътамад бир неча китоблар ва раддиялар ёзган. Хусусан, “Луълуъёт фил мавоиз”, “Лубоб”, “Радду аъла аҳли бидаъи вал аҳваи” (Бидъатчи ва хаёлпарастларга раддия) китобларидир. У ҳижрий 318, милодий 930 йилда вафот этди. Шунингдек, Имом Насафийнинг бобоси ҳам Ҳанафийлик мазҳабини ва Аҳли сунна вал жамоанинг эътиқодини турли бидътчи ва хурофотчилардан ҳимоя қилган олимлар бўлган.\nЯна бир улуғ боболаримиздан бирлари “Ал-Ақоид ан-насафия” асарининг муаллифи Абу Ҳафс Нажмиддин Умар ан-Насафий раҳматуллоҳи алайҳи (462-537/1068-1142) Самарқандда фаолият олиб борган ҳанафий мазҳабининг таниқли фақиҳи ва мутакаллимидир. Унинг юздан ортиқ асарлар ёзганлиги манбаларда таъкидланган.\n“ал-Ақоид ан-насафия” асари ғоятда машҳур ва ақида борасида асарларнинг энг эътиборлиларидан бири ҳисобланади. Мазкур рисола кичик ҳажмда бўлишига қарамасдан, 9 (тўққиз) асардан буён Марказий Осиё ва ислом оламида мотуридийлик ақидаси бўйича энг машҳур қўлланмалардан бири вазифасини бажариб келмоқда.\nЯна бир буюк Насафийлардан бири Абул Баракот Аҳмад ибн Аҳмад Насафий машҳур «Тафсири Насафий»нинг муаллифларидир. “Умдат ал-ақоид” (“Ақидалар асоси”) – калом илмига оид.\nЁшлик даври илм олиш истагида илм марказлари бўлган шаҳарларга сафар қилиш, риёзат чекиш билан ўтган. Олим кўп шаҳарларга борган бўлсада, асосий таълимни Бухорода олган. Насафий Кирмон, Бағдод каби шаҳарларда дарс бериш билан шуғулланган. Абдулҳай Лакнавий уни "...замонасида тенги йўқ комил имом, фиқҳ ва усулул фиқҳ олимларининг етакчиси, ҳадис ва унинг маъноларида ўткир олим бўлган" деган бўлса, Ибн Ҳажар ал-Асқалоний (773/1372-852/1449) эса "Алломаи дунё", деб таърифлаган.\nАллома ҳақида кўплаб манбаларда бир-бирини такрорлайдиган маълумотлар келтирилади: “Шайх, улуғ имом, пешқадам аллома, ер аҳлининг устози, суннат ва фарзнинг жонлантирувчиси, Қуръон маъноларини очиб берувчи, таъвилнинг нозик жиҳатларини билувчи, Илоҳий калом таржимони, маъони ва баён илмлари соҳиби, фиқҳ ва усулул фиқҳнинг билимдони, ақлий ва нақлий масалаларнинг таянчи, дин ва миллат ҳимоячиси, ислом ва мусулмонлар етакчиси, пайғамбарлар илмлари меросхўри, етук мужтаҳид, муҳаққиқ олимларнинг машҳури”. Абул Баракот Насафийнинг тафсир илми бўйича аҳли илм орасида “Тафсир ан-Насафий” номи билан машҳур бўлган ва ҳанафий мазҳабига мувофиқ битилган “Мадорик ат-танзил ва ҳақоиқ ат-таъвил” (“Қуръон маънолари ва таъвил ҳақиқатлари”) китоби бошқа асарлар орасида энг қимматлиларидан бири десак, ҳеч ҳам муболаға бўлмайди. Чунки бошқа тафсир китоблари орасида катта шуҳрат қозонган “Тафсир ан-Насафий” тафсири дунё бўйича энг кенг тарқалган ҳанафий мазҳабига биноан ёзилган, ундаги оятлар айнан мотуридия таълимотига биноан баён этилиб, ўша даврнинг илм марказлари Бухоро ва Самарқанднинг олимлари фикрлари билан бойитилгандир.\nБугун униб-ўсаётган фарзандларимиз тафаккурини ақоид масаласида Насафийлар каби улуғ алломаларимиз маънавий мероси негизида тўғри шакллантириш – ёшлар, таъбир жоиз бўлса, бутун жамиятнинг ҳаёти ва келажагини мафкуравий таҳдид таъсиридан сақлаб қолишда энг оқилона маърифий йўлдир. Табиийки, буларнинг барчаси халқимиз, айниқса, вояга етаётган баркамол авлодимиз онгу шуурига соф эътиқодни сингдириш, ёшларимизни комил инсонлар этиб тарбиялашда бевосита кўмак беради.


ИнтерФУТБОЛ :: Хитойча рақам\nХитойнинг «Шанхай Теллэйс» клуби бразилиялик Оскар учун «Челси»га нақ 70,5 миллион евро тўлади. Бу Хитой супер-лигаси учун янги трансфер рекордидир. Шундай қилиб, Чин юртига йўл олган энг қимматбаҳо футболчилар рейтингининг юқори ўнлиги қуйидаги кўринишни ҳосил қилди:\n1. Оскар («Челси»дан «Шанхай Теллэйс»га) - 70,5 миллион евро\n2. Халк («Зенит»дан «Шанхай Теллэйс»га) - 55,8 миллион евро\n3. Алекс Тейшейра («Шахтёр»дан «Жиангсу Сайнти»га) - 50 миллион евро\n4. Жексон Мартинес («Атлетико»дан «Гуанжоу Эвергранд»га) - 42 миллион евро\n5. Рамирес («Челси»дан «Жиангсу Сайнти»га) - 28 миллион евро\n6. Элкесон («Гуанжоу Эвер-гранд»дан «Шанхай Теллэйс»га) - 18,5 миллион евро\n7. Жервиньо («Рома»дан «Хэбей Форчун»га) - 18 миллион евро\n8. Грациано Пелле («Саутгемптон»дан «Шандонг Луненг»га) - 15,25 миллион евро\n9. Рикардо Гоуларт («Крузейро»дан «Гуанжоу Эвергранд»га) - 15 миллион евро\n10. Паулиньо («Тоттенхэм»дан «Гуанжоу Эвергранд»га) - 14 миллион евро\nЯкуний натижа: Хитой футболидаги энг қимматбаҳо 10та трансфернинг умумий баҳоси 327 миллион еврога тенг. Бу футболчиларнинг 8 нафари Европа клубларидан харид қилинган бўлса, бири Жанубий Америкадан таклиф этилган. Яна бир йирик савдо ички бозорда амалга оширилган. Энди буни Россия премьер-лигасининг топ-10та трансфери билан таққослаймиз. Рус клублари учун рекорд даражадаги трансфернинг нархи - 55 миллион евро. «Зенит» бразилиялик Халкни ўз сафида кўриш учун Португалиянинг «Порту»сига айнан шунча берганди. Умуман, Россия элит дивизионида амалга оширилган энг қимматбаҳо трансферлар рейтинги қуйидагича кўринишда:\n1. Халк («Порту»дан «Зенит»га) - 55 миллион евро\n2. Аксель Витцель («Бенфика»дан «Зенит»га) - 40 миллион евро\n3. Виллиан («Шахтёр»дан «Анжи»га) - 35 миллион евро\n4. Данни («Динамо»дан «Зенит»га) - 30 миллион евро\n5. Бруну Алвеш («Порту»дан «Зенит»га) - 22 миллион евро\n6. Карлос Эдуардо («Хоффенхайм»дан «Рубин»га) - 20 миллион евро\n7-8. Александр Кокорин («Динамо»дан «Анжи»га) - 19 миллион евро\n7-8. Александр Кокорин («Анжи»дан «Динамо»га) - 19 миллион евро\n9-10. Саломон Рондон («Рубин»дан «Зенит»га) - 18 миллион евро\n9-10. Ласина Траоре («Кубан»дан «Анжи»га) - 18 миллион евро\nХуллас, 10та энг йирик савдодан 5таси Европа клублари иштирокида бўлган, яна 5таси ички олди-соттидир. Буларнинг умумий суммаси - 276 миллион евро. Яъни Хитой клубларининг энг сара харидлари баҳосидан 51 млн. еврога кам.\nДавом этамиз: йилига 30,1 миллион евро - бу замонавий футболдаги энг йирик маош. Аниқроқ айтсак, аргентиналик Эсекьель Лавесси «Хэбей Форчун» клубида шунча ҳақ олади. Унинг моянасини жаҳон футболининг бош юлдузлари Криштиану Роналду («Реал»да 23,6 миллион евро олади) ва Лионель Месси («Барселона»да 24 миллион евро олади)ники билан солиштиришга хижолат тортасан киши.Тўғри, тушунарлики, Испанияда жавлон ураётган португалиялик ҳам, аргентиналик ҳам жамоавий ва индивидуал натижалар, шунингдек, «четдаги ишлар» (реклама, имидж ва ҳоказо) ҳисобига ўз даромадларини мисли кўрилмаган даражада кўпайтиришади. Энди яна Россияга қиё боқамиз - маҳаллий премьер-лигада энг катта маош «Зенит» ярим ҳимоячиси Хави Гарсияга тегишли - йилига 4,5 миллион евро.\nТабиийки, Хитойда мураббийларни ҳам хафа қилиб қўйишмаяпти. Дейлик, «Зенит»нинг собиқ устози Андре Виллаш-Боаш «Шанхай Теллэйс»даги иши учун йилига 12,3 миллион еврони санаб олади. Португалиялик мутахассиснинг жаҳон футболида энг кўп маошга эга 3 нафар мураббийдан бири эканлигини ҳам қўшимча қилиш ўринли. Хуллас, Виллаш-Боаш гонорар масаласида фақат Жозе Моуриньо (15,5 миллион евро) ва Хосеп Гвардиола (16,8 миллион евро)дан орқада, холос. Қаранг, унинг хизмат ҳақи Арсен Венгер, Зайниддин Зидан, Луис Энрике, Антонио Конте, Юрген Клопп ва Карло Анчелотти каби топ-клублар мураббийлариникидан ҳам кўп. Россия премьер-лигасида энг кўп маош олувчи мураббий эса «Зенит» устози Мирча Луческудир. Питер клуби шартнома бўйича руминиялик мутахассисга чамаси 4 миллион евро беради.\nАйтганча, Хитой клублари нафақат хорижликлар, балки маҳаллий футболчиларга нисбатан ҳам жуда ҳотамтойлар. Хитойлик энг қимматбаҳо ўйинчи кимлигини биласизми? Чжин Яньян шу йил бошида «Хэбей Форчун» сафига деярли 11 миллион евро эвазига ўтганди! Шунинг баробарида Германиянинг transfermarkt.de сайти бу ҳимоячини бор-йўғи 200 мингга баҳоламоқда. Энг қимматбаҳо маҳаллий футболчи масаласида Россия лигаси устун - «Челси» клуби Юрий Жирков учун ЦСКАга 20,7 миллион евро берганди.\nҲисоби йўқдек сармоя киритилишига қарамай, Хитой клублари таркибининг тахминий нархи жуда секин ўсяпти. Мисол учун, Оскарни сотиб олган «Шанхай Теллэйс» бу борада биринчи ўринга кўтарилди. Унинг таркиби 71,5 миллион еврога баҳоланмоқда. Россия лигасида эса «Локомотив» таркибининг нархи деярли шунча. Ўз ўрнида айтиш керак, Шанхай клубига қўйилган нархнинг 57 миллиони икки нафар футболчига дахлдор - Халк (22 млн.) ва Оскар (35 млн.). Россияда таркиб нуқтаи назаридан энг бой клуб - «Зенит». Унинг футболчилари умумий ҳисобда 128 миллион евролик «тош» босишади.\nКейинги таққослаш Россия ва Хитой элит лигаларида тўп сурадиган барча футболчиларнинг умумий трансфер қийматига боғлиқ. Айтиш жоиз, ҳар икки чемпионатнинг юқори лигасида 16та жамоа бор. Эътиборлиси, бу борада хитойликлар анча орқадалар ҳали:\nХитой супер-лигаси - 341,5 миллион евро\nРоссия премьер-лигаси - 773,8 миллион евро\nБошқача айтганда, Чин ўлкаси олий дивизионида иштирок этувчи клубларнинг ўртача баҳоси 23,4 миллион еврога тенг, Россияда бу кўрсаткич 48,4 миллион еврони ташкил қилмоқда.\nЯкунда яна бир ажойиб хитойча рақамга эътибор қаратамиз. Буни эшитган кўпчилик футболчи бўлмагани ва хитойликлардан таклиф олмаслигидан афсусланса, ажабмас. Демак, «Хэбей Форчун» клуби соҳиблари Лионель Мессига 100 миллион еврога тенг йиллик маош таклиф қилишди. Хитойликлар шунинг баробарида аргентиналик билан бирданига 5 йиллик шартнома тузишга тайёр эканликларини билдиришди. Демакки, агар Лео Осиёда ўйнашни хоҳлаганида, 5 йил ичида нақ ярим миллиард евро топарди.


Аҳоли – давлат муҳофазасида — 21asr.uz\nАҳоли – давлат муҳофазасида\nБугун дунёнинг кўпгина мамлакатларида кенг тарқалиб бораётган коронавирус (COVID-19) инфекцияси афсуски, Ўзбекистонни ҳам четлаб ўтмади.\nАгар биз коронавирусга қарши биргаликда курашсак, бу касалликни албатта енгиб ўтамиз! Бунинг учун мамлакатимизда касаллик тарқалиб кетишининг олдини олиш мақсадида ўрнатилган қоидаларга қатъий риоя қилишимиз шарт.\nХитой коронавируснинг ўчоғи бўлишига қарамасдан халқнинг уюшқоқлиги, бирдамликдаги ҳаракати, карантинга қатъий риоя қилиши, ўрнатилган тартиб-интизомни мунтазам ушлаб туриши натижасида яхши томонга ўзгараётганини кўришимиз мумкин. Наҳотки биз касалликка чалинган жуда кам сонли юртдошларимизни даволаб, вирус тарқалиб кетишининг олдини олишга қурбимиз етмаса? Албатта етади.\n2020 йил 24 мартдан карантин муносабати билан Тошкент шаҳрига кириш ва чиқиш, шаҳар ҳудудида ҳаракатланишни чегаралаш ва белгиланган тартибни таъминлаш мақсадида Мудофаа вазирлиги, Ички ишлар вазирлиги, Миллий гвардия ҳарбий хизматчилари ва бир қатор давлат идоралари вакиллари ёрдамга жалб қилинди.\nАҳоли муҳофазаси учун қилинаётган бу каби тадбирлар ўз навбатида халқимиз томонидан ижобий муносабатларга сабаб бўлмоқда. Зеро ушбу ўтказилаётган тадбирлар юртдошларимизнинг соғлиғи ва ҳаётининг муҳофазасига қаратилганини барча тушуниб етмоқда. Ҳарбийларимиз кечаю-кундуз ҳушёрлик кўрсатишиб нафақат Ватан тинчлиги, балки аҳоли муҳофазаси учун ҳам хизматда туришибди.\nҲурматли юртдошлар! Сизларнинг хавфсизлигингизни ўйлаб қилинаётган тадбирларга бефарқ бўлманг, ватанпарвар ҳарбийларимиз Сиз ва сизнинг оилангиз тинчлиги ва саломатлиги учун шайдирлар! Уларнинг меҳнатини қадрланг, ўрнатилган тартибларга қатъий риоя қилинг, шундагина биз албатта бундай қийинчиликларни биргаликда енгиб ўтамиз.\nЗилзила марказида магнитуда 5,4 ни ташкил этган\nТаиланддан 255 юртдошимиз олиб келинди


Баҳолашнинг халқаро стандартлари\nС начала работы biznes-daily.uz 11 477 363\nГлавная "БИРЖА" Баҳолашнинг халқаро стандартлари\nДавлат активларини бошқариш агентлиги ҳамда “Intelekt Invest” нодавлат таълим муассасаси томонидан Баҳоловчи ташкилотлар ассоциацияси ва Ўзбекистон баҳоловчилари жамияти билан ҳамкорликда “Баҳолашнинг халқаро стандартлари ва замонавий ҳолати” мавзуида соҳа мутахассислари учун малака ошириш семинари ўтказилди.\nМазкур семинарни “Royal Institution of Chartered Surveyors”- RICS ташкилоти (Буюк Британия) вакили, халқаро эксперт Татьяна Гиш ўтказди. У иштирокчиларни баҳолашнинг халқаро стандартларига оид асосий услублар ва қоидалар билан таништирди.\nТадбирда, шунингдек, халқаро стандартларни республикамизда амалиётга жорий этиш имкониятлари ва истиқболлари муҳокама қилинди. Семинар турли мақсадларда активларни баҳолашнинг долзарб масалалари бўйича баҳоловчилар учун эркин фикр алмашиш имконини яратди. Мутахассислар баҳолаш бўйича амалий тажрибалари билан ўртоқлашиб, баҳолаш стандартларидан фойдаланиш юзасидан ўз мулоҳазалари ва қарашларини баён этишди.


Фарғонадаги манбалар коронавирусдан расмий ўлим статистикасини савол остига олмоқда\n01 декабр 2021, Тошкент вақти: 00:18\nФарғоналик врачнинг иддао қилишича, сўнгги тўрт кун ичида ўзи ишлайдиган Тўқимачилик касалхонасида Covid-19 касаллигидан камида уч бемор вафот этган.\nУ апрель ойидан буён айни касалхонада 14 кишининг коронавирус сабаб ҳаётдан кўз юмганини айтади.\nОзодлик марҳумлардан икки нафарининг яқинларига боғланди. Улар қариндошларининг коронавирусдан вафот этгани, аммо "пневмониядан ўлди" деб расмийлаштирилганини айтишади.\nТўқимачилик касалхонаси маъмурияти ҳам, Фарғона вилоят Тиббиёт бошқармаси расмийлари ҳам "Covid-19 дан ҳеч ким ўлмагани"ни билдиришди.\nРасмий статистикада 3.7 миллиондан ортиқ аҳолига эга Фарғона вилоятида коронавирусдан фақат битта ўлим ҳолати қайд этилган.\nОзодлик бундан аввал ҳам Навоий, Бухоро, Хоразм вилоятларида коронавирусдан ўлим холатлари яширилгани ҳақида хабар қилган эди.\nРасмийлар эса, пневмония туфайли вафот этган, лекин вафотига қадар коронавирус ташхиси қўйилмаган марҳумлар статистикага киритилмаётганини айтишади.\nРасмий статистикага қаралса, Ўзбекистон бўйича коронавирусдан 521 ўлим қайд этилган бўлиб, аксари Тошкент шаҳри ва вилоятига тўғри келмоқда.\n53 ёшли тўрт фарзанднинг онаси Г.О., яқинларининг Озодликка айтишича, 12 октябрь куни Фарғона шаҳридаги Тўқимачилик касалхонасида коронавирусдан вафот этган.\n- Тўрт кун касалхонада ётди. Илгари кун, касалхонага ётганининг бешинчи куни, бўлмай қолди. Шу куни эрталаб 7ларда телефон қилиб, қазо қилганини айтишди. Моргга бериб юборишган экан, материалга ўраб олиб чиқишди, пешинда қўйиб келдик, - дейди марҳумнинг тоғаси.\nБу Фарғонадаги Тўқимачилик касалхонасида сўнгги тўрт кун ичида юз берган коронавирус билан боғлиқ ягона ўлим эмас.\n11 октябр куни Қувасой шаҳридан бўлган 60 ёшли Й.Қ. айни касалхонада вафот этган.\nЯқинлари унинг коронавирусдан вафот этганини Озодликка тасдиқлашди.\nИшдан ҳайдалиб кетишидан қўрқиб, исми ошкор қилинмаслигини сўраган врач иддаосича, 10 октябрдан буён ўзи ишлайдиган касалхонада тўртта ўлим қайд этилган.\n- Тўртталови ҳам коронавирусдан вафот этди, лекин ўлим расмий статистикада акс этмаслиги учун яшириляпти.\nВрач иддаосича, касалхонада ўлим ҳолатларини яшириш учун вафот этган баъзи беморларнинг яқинларидан "ўз ихтиёрим билан касалхонадан олиб кетяпман, уйда ўзим қаратаман" деган мазмунда тилхатлар олиняпти.\n- Ҳар куни ўлим бўляпти, лекин беркитиляпти. Бунинг учун яқинларидан "соғ-саломат олиб чиқиб кетяпман" деган мазмунда тилхат олишяпти. Ёзмаса майитни бермаймиз, ўзимиз кўмамиз, деб қўрқитишяпти.\nОзодлик суҳбатлашган икки марҳумнинг яқинлари эса, улардан бундай тилхат ёздириб олинмаганини айтишди.\n- Майитни моргга бериб юборишган экан, ўша ердан махсус ўралган ҳолатда олдик ва уйга олиб бормасдан, қўйиб келдик, - дейди 12 октябр куни вафот этган аёлнинг тоғаси.\nФарғонадаги Тўқимачилик касалхонаси бош врачининг ёрдамчиси касалхонада Covid-19 дан ўлим ҳолатлари яширилётгани ҳақидаги иддаоларини рад этди.\n- Биринчидан, бизда коронавирусдан ўлим ҳолати бўлмаган, унақа тилхатлар ҳам олинмаяпти. Агар ўлим бўлса, 4-сон шаҳар касалхонасини орқасида Патолого-анатомия маркази бор, ўша ерга ўлик берилади. Яқинлари шу ердан олишади. Яна бир бор айтаман, коронавирусдан ўлим ҳолати бўлмаган бизда, - деди Тўқимачилик касалхонаси бош врачининг ёрдамчиси.\nОзодлик Фарғонадаги Covid-19 беморлари даволанаётган бошқа касалхоналаридаги аҳвол ҳақида маълумотга эга эмас.\nФарғона вилоят Тиббиёт бошқармаси расмийлари сўнгги бир ой ичида Covid-19 дан ҳеч ким ўлмаганини иддао қилишмоқда.\n"Бизда ўлим йўқ, барча маълумотлар Республика махсус комиссиясига юборилади, ҳар қандай саволга жавобни ўша ердан олиш мумкин”, - деди Озодлик суҳбатлашган бошқарма мулозими\nРасмий статистикада Фарғона вилояти бўйича коронавирусдан битта ўлим ҳолати, у ҳам бўлса, август ойида қайд этилган.\nВилоятда Covid-19 юқтирганлар сони расмий статистикага мувофиқ, 400 нафардан кўпроқ.\nНега расмий статистикада ўлим кам?\nОзодлик бундан аввал ҳам, жойлардан олинган маълумотларга таяниб, коронавирусдан ўлим ҳолатлари яширилгани ва расмий статистикада акс этмаётгани ҳақида хабар қилган эди.\nЖумладан, Бухоро ва Хоразм вилоятларида Озодлик билан суҳбатда бўлганлар коронавирус сабаб қазо қилган қариндошларининг ўлим ҳолатини қайд этиш ҳақидаги гувоҳномасига "пневмония" ташхиси ёзилганини айтишган.\nНавоий вилоят Соғлиқни сақлаш тизимида ишловчи мулозим томонидан Озодликка тақдим этилган ҳужжатлар бу ҳудудда COVID-19 вирусга чалинганлар сони расмий статистикадан бир неча баравар кўплигини кўрсатган.\nҲужжатлар: Навоий вилоятида коронавирусга чалинган ва ўлганлар сони расмий статистикада акс этмаяпти\nМаҳаллий расмийлар айрим ўлим ҳолатларининг расмий статистикада акс этмаётганини Covid-19 эпидемияси қурбонларини ҳисобга олишнинг Ўзбекистонда қўлланилаётган методикаси билан изоҳлашади.\n30 июль куни АОКАда ўтказилган брифингда Коронавирусга қарши кураш штаби аъзоси Ҳабибулло Оқилов фақат ПЗР таҳлили коронавирусни тасдиқлаган беморлар статистикага киритилаётганини айтган. Оқиловга кўра, пневмония туфайли вафот этган, лекин вафотига қадар коронавирус ташхиси қўйилмаган марҳумлар статистикага киритилмаяпти.\nЎзбекистон Соғлиқни сақлаш вазирлиги маълумотида 14 октябрга қадар мамлакат бўйлаб коронавирус инфекцияси қайд этилганлар сони 61 950 нафар, ўлганлар 512 нафарни ташкил этмоқда.


Янги Kia Cerato Stinger’га ўхшаган бўлади\n22:28 / 11.01.2018\nЖанубий Кореянинг KIA компанияси янги авлод Forte седанининг (МДҲ давлатларида Cerato бренди билан сотилади) дизайнига доир фотосуратларини намойиш қилди. Машина Корея автоишлаб чиқарувчисининг энг кучли ва энг тез модели – Stinger интерьери ва экстерьерини деярли ўзлаштиради.\nАлбатта, ҳозирча, янги седан ҳақида бошқа тафсилотлар ошкор қилинмаган, деб ёзмоқда Мотор.ру сайти. Никаких технических подробностей о четырехдверке в Kia Унинг расмий тақдимоти Детройтда 15 январь куни бўлиб ўтади.\nФото: Kia Cerato Stinger\nЯнги авлод Kia Cerato седани МДҲ бозорида 1.6 ва 2.0 л ҳажмдаги моторлар билан сотувга чиқарилади. Унинг биринчиси 130 от кучига, иккинчиси 150 от кучига тенг. Машинага 6 босқичли механик узатмалар қутиси ёхуд 6 диапазонли автоматик узатмалар қутиси ўрнатилади.\nДетройт автосалонида, шунингдек Kia Cerato седанининг рақобатчиси янги авлод Volkswagen Jetta намойиш этилади.


Ислом Каримов: Фақат дон ва пахта етиштириш билангина юқори даражадаги ривожланиш ва фаровонликка эришиб бўлмайди » Ўзбекистон янгиликлари – Zamin.uz\nИслом Каримов: Фақат дон ва пахта етиштириш билангина юқори даражадаги ривожланиш ва фаровонликка эришиб бўлмайди\nФақатгина дон ва пахта етиштириш билан юқори даражадаги ривожланиш ва фаровонликка эришиб бўлмайди. Бу ҳақда Ўзбекистон президенти Ислом Каримов Наманган вилоятининг Мингбулоқ туманида жойлашган “Барака” фермер хўжалигида ўтган суҳбатда айтиб ўтди.\n“Илгари деҳқон фақат пахта етиштириб, уни заводга топширишни, режани бажаришни ўйлар эди. Пахтанинг нави, сифати, келтирадиган даромади ҳеч кимни қизиқтирмас эди, - деди у. – Бугун сифатли пахта етиштиришдан биринчи навбатда фермерларнинг ўзлари манфаатдор. Пахта хом ашёси қанчалик сифатли бўлса, даромади ҳам шунчалик баланд бўлади”.\n“Доимий қидирувда бўлиш, янги мақсадларга интилиш зарур, - сўзида давом этди Ўзбекистон етакчиси. – Қишлоқларда замонавий саноати корхоналари сонини кўпайтириш, иқтисодиёт тармоқларининг структур янгиланиши давом эттириш даркор. Биз кеча орзу қилган мақсадларимизга бугун эришмоқдамиз.\n“Ислоҳотлар ислоҳот учун эмас, инсон манфаатлари учун” олийжаноб принципининг реализациясини бизнинг ватандошларимиз ҳаётида кўриш мумкин”.\n13:15 Ўзбекистон Вазирлар Маҳкамаси пахта хом-ашёсининг 2016 йилги харид нархларини тасдиқлади\n14:01 Пахта толасини сотиш тартибига ўзгартириш киритилди\n23:37 “Ўзбекистонда пахта тозалаш” корхонасининг собиқ раҳбари устидан ўтказилган суд якунланди\n00:24 Шавкат Мирзиёев: бу йил терилган пахтанинг 98 фоизи олий ва биринчи навли\n12:26 Ўзбекистонлик олимлар пахта териш агрегатининг янги моделини ихтиро қилишди


“ЎҒЛИМ СИРА БЎЛМАЙДИ УРУШ” — 21asr.uz\nПрезидентимиз Хотира ва Қадрлаш кунига бағишланган тантанали маросимдаги нутқида “Уруш қаҳрамонлари ҳақида гапирар эканмиз, табаррук Она сиймоси кўз ўнгимизда намоён бўлади. Чунки эл-юрт ҳимоясини ор-номус иши деб биладиган мард ва ботир ўғлонларни вояга етказган улуғ зотдир. Урушнинг барча азоб-уқубатларини энг кўп тортган инсонлар ҳам муштипар оналаримиздир. Бамисоли сабр-бардошдан яралган, уруш йилларида муқаддас Ватан тимсолига айланган бундай метин иродали оналар юртимизда кўплаб топилади”, деган эди. Қорақалпоғистонлик Нигархан Мамбеткаримованинг ҳаёт йўли, матонатли қалбини э ҳам ана шундай ътироф этиш ўринли.\nУруш минглаб инсонларни ота-онасидан, ёридан, жигарпораси бўлган фарзандидан айирган заҳри қотилдир. Бу уруш оқибатида кўплар азият чеккан бўлса-да, аммо фарзандидан айрилиб, нидо чеккан онанинг дардини эшитиш, ҳис қилиш ҳаммасидан оғир.\n“Боламни ўлди, деманг... Ишонмайман”\nОрол денгизи айни сувга тўлиб, тирикчилик манбаига айланган йилларда вояга етган Нигархан қишлоқнинг сулув қизларидан эди. Ошиқлари кўп бўлгани учун қалин пулини кўпроқ бермоқчи бўлганлар бўлса-да, аммо Нигарханнинг отаси қизини Алламуратга узатди. Ёш оилани очарчилик йилларининг қийинчиликлари четлаб ўтмади. Бир-бирига елкадош бўлиб, икки ўғил, уч қизни тарбиялади. Фарзандларига курмакни майдалаб, қайнатиб берган кунлар ҳам бўлди.\n1939 йил Алламурат Мўйноқда ишлаб юрганида, Орол денгизидан сув тошиши оқибатида ҳалок бўлди. Оила юки Нигарханнинг гарданига тушди. Қизи Сулувханни турмушга узатиб, ўғиллари Хожамурат ва Ауесни устага шогирдликка берди. Энди ҳаловат топдим, деганида совуқ уруш хабари келади, 1941 йил катта ўғли Хожамурат армия сафига чақирилиб, жанг майдонига кетади. 1942 йил 3 сентябрда эса фронтдан “Оддий аскар Хожамурат Алламуратов фашизмга қарши жангда мардонавар қатнашгани ва Смоленск вилоятининг Карманов тумани, Твердунова қишлоғи яқинидаги ўрмонда вазифасини бажариш чоғида сафдошлари билан боғланиш имкони бўлмагани учун изсиз йўқолгани” бўйича хабар ва кўрсатган жасорат учун медаль келди. Онаизор бу хабарга ишонмади, “Болам, тошнинг орасидан ёриб чиқадиган азамат йигит”, деб унга ҳамдард бўлиб келганларни ортига қайтарарди. Аммо орадан уч кун ўтиб, кичик ўғли Ауесни ҳам фронтга олиб кетишади. Аёл икки қанотидан айрилган бургутдек азоб чекса-да, аммо дардини ичига ютади.\nАёл катта ўғлини йигирма беш йил кутади, шу оғриқли йиллар ичида у ўзидан ўтганини ўзи билди. Охири тақдирган тан бериб, 1967 йил Хожамурат Алламуратовга ёдгорлик ўрнатди.\n1944 йил 5 апрель... Бу вақтга келиб, Ауес Белоруссия фронтининг энг олди разведкачилари сафида эди. Кундузи разведка жараёнида душман қўшинлари уларни зенит ўқлари билан кутиб олди. Жамоа ваҳимага тушмай, моҳирлик билан вазиятни қўлга олади. Душман анча тажрибали ва имконияти кўпроқ бўлса-да, аммо Ауес ва унинг сафдошлари улардан кўра эпчил эди. Алламуратов душман аскарларига тузоқ қўйишга эришади ва уларни чалғитади ҳам. Фашист қўшинининг энг катта махфий базаси ҳақида маълумот олади ва бу кейинги ғалаба учун пойдевор бўлиб хизмат қилди. Бу жангда кўрсатган жасорати учун у “Қизил Юлдуз” ордени билан тақдирланган.\nБерлинни босиб олишга бўлган жанговар тайёргарликларда разведкачиларнинг иши кўпайди. 1945 йил 25 апрелда тўртинчи марта фашистлар пойтахтига қараб юриш қилинди. Вазифа ўта оғир. Совет армиясининг энг тажрибали командирларигина бу операцияга жалб қилинган. Гуруҳ аъзолари бу оддий топшириқ эмаслигини яхши билишарди. Алламуратов белгиланган манзилга етиб борди. Ауеснинг гуруҳи бошқалардан анча олдинда кетарди. Кутилмаганда фашист аскарлари пистирмадан ҳужумга ўтишди. Бу жангда у ўнг оёғидан яраланди ва Саратовдаги госпиталга тушади.\nНигархан она кенжа ўғлини икки кўзи тўрт бўлиб кутарди. Ваниҳоят Ауес Алламуратов 1947 йилгача армияда хизмат қилиб, сўнг бир шода орден ва медаллар билан уйига қайтади. Ўғлининг биринчи гуруҳ ногирони бўлса да, аммо тириклигини кўриб суюнарди. Она ёруғ кунлар илинжида эди. Мана, Хожамуратдан бошқа барча фарзанди ёнида. Ауес уруш қаҳрамони, қизи Сулувхан эса Қарақалпоғистон халқ артисти, эл севган санъаткор эди.\nНигархан онани бежиз Қумар онага ўхшатмадим. Қумар она ёлғиз фарзанди Эрназар Хива хонига қарши курашгани учун қатл этилади, аммо жасоратига тан берган хон унинг узилган бошини олтин мешда дарвозага илиб қўяди. Буни кўрган Қумар она метиндек ирода билан “Болам ўлмаган, қаранг, унинг табаррук боши ҳурматга сазовар бўлганини! Хон эса яшириниб саройида димиқиб ўтирибди” деган гапи эл ичида тилдан-тилга кўчади...\nАйжамал ЖОЛДАСБАЕВА,“Ватанпарвар” газетаси мухбири\nКоронавирус аҳоли орасидан ҳам аниқланмоқда. Эҳтиёт бўлинг!


Минскда 150 минг кишилик яна бир митинг бўлиб ўтди. Лукашенко қароргоҳига автомат билан келди\n23 август куни Минскда Александр Лукашенконинг президентликдан кетишини талаб қилиб навбатдаги йирик намойиш ўтказилди — унда 150 мингга яқин киши иштирок этган. Намойишчилар Мустақиллик майдонида йиғилиб, шаҳар марказидан марш қилиб ўтишган ва Мустақиллик саройига — президент қароргоҳига йўл олишган. Бу ерда уларни милиция занжири тўхтатган.\nМинскда Александр Лукашенкога қарши янги акция ўтказилди. RT ва Белтелерадиокомпания маълумотларида унда 20 минг киши иштирок этган, «Медуза» баҳосига кўра эса — 150 минг киши (бир ҳафта олдинги Беларусь тарихидаги энг йирик акцияда Минскнинг 200 минг аҳолиси қатнашганди). Намойишчилар Мустақиллик майдонида йиғила бошлашди, кейин «Минск — қаҳрамон-шаҳар» ёдгорлиги томон юришди. Мемориал тиканли симлар ортида жойлашган ҳарбий хизматчилар билан ўраб олинганди: Беларусь мудофаа вазири Виктор Хренин армия Иккинчи жаҳон уруши қурбонлари хотираси учун ўрнатилган ёдгорликни қўриқлашини маълум қилганди. Акциянинг айрим иштирокчилари солдатларга яқин келишди, аммо Виктор Бабариконинг штаби вакили Мария Колесникова ва Светлана Тихановскаянинг ишончли вакили Ольга Ковалькова улардан ортга қайтишни сўрашди.\nФотографии: Евгений Фельдман / «Медуза»\nНамойишчилар қаршисида мухолифатчиларнинг мувофиқлаштириш кенгаши аъзолари чиқиш қилишди. Улар Беларусь парламентининг қуйи палатаси ва маҳаллий кенгашларнинг мамлакатда рўй бераётган воқеаларга муносабат билдирмаган депутатларининг барчасининг муддатини тугатиш, шунингдек, референдум орқали 1994 йилги конституцияни қайтариш (унга кўра президентлик муҳлати чекланади) режалари ҳақида маълум қилишди.\nНамойишчиларнинг бир қисми Мустақиллик саройига — Александр Лукашенконинг ишчи қароргоҳига етиб боришди. Телеграмдаги Nexta канали уларни шунга чорлади. Аммо қароргоҳ томон яқинлашган бир неча минг киши ИИВ ходимлари ва махсус техникалардан иборат ҳалқа томонидан тўхтатилди. Намойишчилар ва ҳарбийлар ўртасида мусиқачилар қўшиқ айтишди, намойишчилар уларга жўр бўлишди. Бу вақтда Минскда интернет фаолиятида муаммолар кузатила бошлади (A1 оператори буни «давлат органларининг миллий хавфсизликни таъминлаш» билан боғлиқ талаби сифатида изоҳлади). Тахминан бир соат вақт ўтиб намойишчилар шаҳар марказига қайтишди ва кейин аста-секинлик билан тарқала бошлашди. Шундан сўнг қароргоҳ атрофидаги ҳалқа ҳам ечилди, намойишчиларни қўлга олиш ҳолатлари кузатилмади.\nМустақиллик саройига вертолётда Лукашенконинг ўзи ташриф буюрди. Интернетда у қўлида автомат кўтарган ҳолда тасвирланган видеолар тарқалди. Намойишчилар Мустақиллик саройи атрофида туришганида ҳудуд яқинига президент вертолёти қўнди. ОАВ ва мухолифатчи телеграм-каналлар ушбу вертолёт Лукашенкони эвакуация қилиш учун келганини тахмин қила бошлашди. Аммо кейинроқ, намойишчилар тарқагач, президент матбуот хизматига яқин бўлган «Пул Первого» канали Лукашенко ушбу вертолётдан чиқиб келаётгани тасвирланган видеони намойиш этди. Ушбу каналда эълон қилинган иккинчи видеода эса Лукашенко бронежилет таққан, қўлида автомат кўтарган («Новой газета» талқинига кўра, бу АКС-74У бўлган) ҳолда намоён бўлди. Унинг ёнида ҳарбий либосдаги ўғли Николай ҳам бор эди.\nПрезидент матбуот хизмати Лукашенко тасвирланган яна бир неча видеони намойиш этди. Улардан бирида президент намойишчиларни каламушларга тенглаштирган. Видеода Лукашенко вертолётда ўтириб, намойишчилар ҳаракатини кузатаётгани тасвирланган. У вертолёт намойишчилар тўпланган Ғолиблар проспектига қараб шундай дейди: «Каламушдек қочишяпти». Кадр ортида шундай мулоқот давом этади: «Улар қаерда?» — «Қочишди. Улар сен бораётганингни билишди». Бундан билиш мумкинки президент ўғли Николай Лукашенко билан гаплашган.\n«Пул Первого» тарқатган яна бир видеода Лукашенко Мустақиллик саройи атрофини ўраб турган ҳарбийлар олдига бориб, уларга миннатдорчилик билдиради. «Йигитлар, раҳмат сизларга! Ажойибсизлар! Биз улар билан шуғулланамиз», — дейди Лукашенко. «Биз охиригача сиз биланмиз», — дея жавоб қайтаради ҳарбийлар.\nЛукашенконинг матбуот котиби Наталья Эйсмонт намойишчилар Мустақиллик саройини қамал қилмоқчи бўлишгани, аммо улар қўрқиб кетиб қочиб қолишгани ҳақида гапирди. Унинг сўзларига кўра, Лукашенко кун давомида Мустақиллик саройидаги марказда ишлаган; унинг ёнида 15 ёшли ўғли Николай бўлган. «Митингчилар дейилаётган одамлар келишганида ва ўзига хос қамал учун ҳаракат бошлашганида давлат раҳбари ҳам бино ичида эди. Кейин, айтиш мумкинки, митингчиларнинг жасорати узоққа бормади. Нима бўлиши мумкинлигини кўришгач, бу одамлар дарҳол ортга бурилишди ва қоча бошлашди», — деган Эйсмонт. У шундан сўнг Лукашенко вертолёт чақиргани ва шаҳарни айлангани, кейин Мустақиллик саройига қайтиб, бинони қўриқлаган хавфсизлик хизмати ходимларига миннатдорчилик билдирганини қўшимча қилган.\nНорозилик акциялари ва намойишчилар билан бирдамлик акциялари Минскдан ташқарида ҳам давом этди. Беларуснинг турли ҳудудларида минглаб кишилар кўчаларга чиқишди: Брест, Витебск, Могилёв, Гродно ва Гомелда. Шунингдек, Киев, Варшава, Петербург ва Москвада ҳам беларуслар билан бирдамликни намойишлари ўтказилди. Рига аҳолиси Беларусдаги намойишларни қўллаб-қувватлаш учун оқ-қизил-оқ рангдаги байроқлардан жонли занжир ҳосил қилишди; акцияда Латвия президенти Эгилс Левитс ҳам қатнашди. Литвада минглаб кишилар Вильнюсдан Беларусь чегарасигача саф тортишди; уларга Литванинг собиқ президенти Даля Грибаускайте ҳам қўшилди.\nInts Kalniņš / Reuters / Scanpix / LETA\nБу Беларусда намойишларнинг 15-куни бўлди. Намойишлар президентлик сайловларида овоз бериш якунланиши биланоқ, 9 август куни кечқурун бошланганди. Расмий маълумотларга кўра, ўзи учун олтинчиси бўлган сайловда Александр Лукашенко 80 фоиз овоз тўплаб, ғолиб бўлган, аммо бу маълумотга деярли ҳеч ким ишонмади. Намойишларнинг дастлабки кунларида куч ишлатар тузилмалар намойишчиларни шафқатсизлик билан тарқатишди. Етти мингга яқин киши қўлга олинди — нафақат намойишчилар, балки тасодифий йўловчилар ҳам. Бир неча юз киши куч ишлатилиши оқибатида жароҳатланди, кўплар қўлга олинганидан кейин изоляторларда қийноққа солинди. Ўтган вақт давомида Беларуснинг турли ҳудудларида намойишларда қатнашган 6 киши ҳалок бўлгани маълум. Махсус хизматларнинг зўравонлиги намойишларни фақатгина кучайтирди, шундан сўнг милиция куч ишлатишни тўхтатди, Беларусь ички ишлар вазири эса «хатолик билан қўлга олинганлар»дан узр сўради. Александр Лукашенко эса намойишчиларнинг сайловларни қайтадан ўтказиш ҳақидаги талабларини кескин рад этмоқда ва намойишларни Ғарб давлатларининг Беларусни «тиз чўктириш»га ва ҳокимиятни алмаштириш орқали ушбу давлатни Россия билан уриштиришга уриниши деб баҳоламоқда.